text:
HIKAYAT NUBUET NABI
Mulayi ulon salen Hikayat Neubut Nab nyoe, uroe Satu, poh 6.00 seupot bak *25 Molod Keuneulheueh 1437/25 Jumadil Awal 1437 H/5 Maret 2016 M. Lon pileh watee nyoe lon salen hikayat nyoe kareuna ulon tueng 2 seumpeuna:
1) Teuka Kafilah Like Molod dari Kec.Beutong, Nagan Raya geujak Meulike Molod bak Asrama Beutong, di Rukoh Darussalam, Banda Aceh. Darot 15 meunet goh poh nam seupot, rombongan katrok ‘et Gunong Geureutee. Syekh Like Molod Tgk Rusli Ulee Jalan. Meunan haba rot HP neupeugahle Cut Bang Pak Jamai Rumoh Teungoh nyang na sajan rombongan-kafilah lam muto nyan.
2) Alhamdulillah, darot poh 11.30 Jum’at baroe, ulon kalheueh mendaftar yudisium ngon wisuda bak Pascasarjana UIN Ar-Raniry. Yudisium teuma bak uroe Seulanyan, 14 Maret 2016 dan wisuda bak Seunanyan, 21 Maret 2016
*) Alih aksara dari Arab Melayu alias Jawi atau Jawoe ke huruf Latin
Oleh: T.A. Sakti
Empunya Surat
Cut Kandy
……………..
Beuseulamat donya dan akhirat
……………… beusijahtra
BISMILLAHIRRAHMANIRRAHIM
Wabihi nasta’in, Allah Ta’ala ‘azza wajalla
Ubak Allah lon lakee bantu, Tuhan ghafuru nyang muliya
Bismillah poteu lon kisah, nama Allah nyang muliya
Dudoe nibak nyan nama Rasulullah, dua Kalimah sajan seureuta
Nama Allah deungon Muhammad, duwa sangat nyang that mulia
Nyang phon Neu peujeuet Nur Muhammad, leungkap shamad Nur Saidina
Teulheueh nibak nyan sigala umat, kareuna Muhammad nyang that muliya
Gohlom neu peujeuet sigala ‘alam, Nabi Adam pih gohlom na
Mantong didalam maklumat Tuhan, gohlom Neu peutron dalam donya
Yohnyan Neu peujeuet Nur Muhammad, leungkap shamad Nur Saidina
Kakeu na zat deungon sifat, neubri pangkat deungon agama
Yohnyan neukeubah saboh teumpat, peurintah Hadharat Tuhan Nyang Asa
Mantong didalam maklumat Tuhan, goh neu peutron dalam donya
Yohnyan Neu peujeuet ‘Arasy Kurusi, dumna Nabi nyang that muliya
Teuma Neu peujeuet Loh ngon Kalam, dum seukalian Ciruga Neuraka
Teuma Neu peujeuet langet ngon bumoe, dumna asoe nyang lam donya
Teulheuh Neu peujeuet Nabi Adam, nyang awai tron lam nanggroe donya
Sinan keu asai kafe Iseulam, nibak Adam asai mula
Nyang keu Nabi nyang that awai, nibak asai Tuhan karonya
Sinan Neu peutron Nur Muhammad, peurintah Hadharat Tuhan Nyang Asa
Padum natreb bak Nabi Adam, meusalen yohnyan bak seuneh muliya
Neu pinah sinan teuma ho laen, peurintah Tuhan buet Rabbana
Padum zameun meusalen-salen, suci seukalian teumpat mulia
Hingga troh bak Nabi Ibrahim, meusalen-salen Nubuet mulia
Meusalen sinan bak Nabi Ismail, padum zameun treb ka lama
Dudoe nibak nyan bak Nabi Nyakkoeb, Meukuta Arab asai bangsa muliya
Aduen ulon bak na taturi, kheun Syafi’i Arab bangsa
Neupinah sinan bak Nabi Yusuh, nyang that makruf taeu rupa
Hingga meusalen troh bak cuco, meusaho katroh bak Musa
Hingga troh bak ‘Isa Ruhullah, sinan neukeubah Nubuet mulia
Hingga troh bak Nabi Sulaiman, troh bak Adnan nyang mulia
Hingga troh bak Abdulmanah, sinan neupinah Nubuet mulia
Neupinah teuma ho laen, bak Ibnu Hasyem nyang that mulia
Abdul Muthaleb tingkue Kandongan, peurintah Tuhan buet Rabbana
Padum na zameun bak Abdul Muthaleb, padum natreb nyan dum lama
Neupinah sinan bak ‘Abdullah, Poteu Allah nyang thee sibeuna
Sinan ka teutap Nubuet Nabi, Tuhanku Rabbi nyang peulara
Sinan ka nyata jibeudoh trang, bukon bubarang bit that aula
Seulawet neukandong tuboh janjongan, han tatuban peucalitra
‘Ajayeb Subhanallah, tango lon peugah Nubuet mulia
Teuma lon kisah Nabi Muhammad, masa diriyeuek(zurriyat) gohlom nyata
Goh meusalen bak ‘Abdullah, gohlom muminah tuboh mulia
Sinan ka nyata jibeudoh trang, bukon bubarang indah rupa
Miseue buleuen teungoh reumbang, bukon bubarang limpah cahya
Hingga meugah jeueb-jeueb nanggroe, that samlakoe bit that aula
Yohnyan meugah u nanggroe Cam, keurajeun Sulaiman asai mula
Disinan na ureueng binoe, rupa sambinoe iloek rupa
Badan seudang that meubagoe, hana sidroe nyang bandeng sa
Miseue buleuen teungoh punoh, manyen manyoh laku rupa
Ngon hareuta that barullah, lom meutamah hamba sahya
Lagi aneuk Uleebalang, ureueng dampeng deungon raja
Fatimah Cam nama geurasi, rupa nari buleuen purnama
Tamse buleuen teungoh punoh, meunan seuneuleuk cahya muka
Lom that ‘alem Fatimah Cam, kitab jipham raya-raya
Yohmasa nyan alem Taurit, Fatimah bit ka neubaca
Leumah jikalon dalam Taurit, Fatimah bit ka neubaca
Meunan leumah jeueb-jeueb kitab, Nabi Muhammad nyang peurtama
Cinta that leubeh Nabi akhe zaman, meunan neukalon lam kitab raya
Habeh neukalon jeueb-jeueb kitab, Poteu Allah nyang peunyata
Sikati duablah laksa peuet ribee Nabi, Muhammad Nabi nyang pangka Aula
Nyata ubak Tuan ‘Abdullah, meunan leumah lam calitra
Yohnyan meugah Tuan ‘Abdullah, rupa indah hanatara
Lagi aneuk ‘Abdul Muthaleb, meunan sabet lam calitra
Yohmasa nyan Fatimah Syam , rindu deundam hate lam dada
Uroe malam gundah hate, hanpeue pike peubicara
Hate mabok bukon bubarang, meugeulumbang ngon ie mata
Bukon bubarang sangat rindu, keundak meujudo ngon ureueng muda
Neukeundak meujudo ngon ‘Abdullah, di nanggroe Makkah ibu-bapa
Sabab nyang that neumeukeundak, kareuna Nubuet disinan nyata
Kareuna Nubuet bak ‘Abdullah, disinan leumah cahya muka
Nyankeu ureueng mat gunci Kakbah, cahya seumuloh sigala donya
Di musyreb kon troh u meughreb, meusyuhu sabeb hanatara
Yohnyan neuyue sidroe ureueng, neuyue jak pandang u Makkah mulia
Neuyue jak pandang Tuwan ‘Abdullah, nyo sabeb sah indah rupa
‘Ohsare troh u nanggroe Makkah, ubak Ka’kbahle jihala
Meutumei sigra Tuan ‘Abdullah, sangat indah cahya muka
Diyub langet diateueh bumoe, hana sidroe nyang bandeng rupa
Di mushyreb kon troh u meugrheb, sunggoh sabet indah rupa
Sibarang ri gampong sibarang ri nanggroe, hana sidroe nyang jroh rupa
Habeh jikalon dum neu pandang, sangat trang mandrang bulan purnama
Jroh that rupa sangat indah, jijak peugah jroh hana sa
Laju jiwoe u nanggroe Cam, teukeudi Tuhan trohle sigra
Teuma jipeugah bak Fatimah Cam, rupa naban buleuen purnama
Ban jideungo meunan peuneugah, hate dahsyah bit that suka
Jibeudoh beureuhi Fatimah Syam, hate didalam dawok beurcinta
Geunap uroe geunap malam, Neukeubah lonkandong neubuet mulia
Ya Ilahi Tuhanku Rabbi, Tuhanku neubri ban lon pinta
Pakrile jalan ulon peulaku, keundak meujudo ngon ureueng muda
Lon keundak meujudo ngon ‘Abdullah, dinanggroe Makkah ibu-bapa
Jinoe ulon keundak meukawen, manyoh meucen Nubuet mulia
Bak siuroe habeh pike, habeh cawe hate lam dada
Teukeudirullah peurintah Tuhan, Fatimah Cam that meukira
Neubuka peutoe asoe neucok, Fatimah Cam po areuta
Teuma neubukale ngon geudong, neucok pingan pakaiyan raja
Jicok dum nyang indah-indah, kayen Indulas musra diwangga
Laen nibak nyan jeuneh alat, han teurkhimat dum peukara
Jineh ganceng deungon peundeng, laen lethat meuh peurmata
Padum-padum gleueng ngon subang, lagi incien han teurkira
Peurmata intan pudoe manikam, meuribee ban taeu rupa
Meuh ngon pirak dum meuhalak, padum khulumbak gahru ceundana
Deungon hamparan dum kasturi, harom baruni bak komkomma
Fatimah Cam lethat alat, neu peudieng brat 40 unta
Yohnyan jibungka Fatimah Cam, jiba sajan hamba sahya
Troh sibuleuen nyangka neujak, piasan galak Makkah mulia
Padum lawet neucre nanggroe, trohle sampoe Makkah muliya
‘Ohsare troh u nanggroe Makkah, geupeudong khimah u luwa kuta
Neu peudong diluwa Kuta Makkah, neupiyoh payah dum geurata
Geudeungoran nanggroe Makkah, ureueng Syam geupeugah lethat teuka
Ureueng binoe Fatimah Syam, seuntok Peureumpuan keunoe teuka h
Neu keundak meujudo ngon ‘Abdullah, Poteu Allah thee sibeuna
Neume alat han teurkhimat, meuh pile that han teukira
Peuet ploh unta neu peudieng brat, neu keundak hajat keu muda bahlia
Ban neudeungo meunan peuneugah, Tuan ‘Abdullah hate suka
Meunyan seubab neujak meu’en, sangat ingen teungo calitra
Langkah neujak rab ngon khimah, deuh leumah jroh that rupa
Rupa indah bukon bubarang, ban buleuen trang teungoh purnama
Fatimah Cam sangat rindu, neu eu laku hibat hantara
Lang geumilang bukon bubarang, miseue buleuen trang teungoh purnama
Neu eu cahya Nubuet Nabi, hate beureuhi dalam dada
Neuyue jak tueng Tuwan ‘Abdullah, bak Mubacarah nyang panglima
‘Ohban neuyue Mubacarah, jijak pantah sigra-sigra
Sare meuteumei ngon ‘Abdullah, peutamong lam khimah ya Saidina
Fatimah Cam lakee langkah, Tuan ‘Abdullah hate suka
Ban neudeungo meunan peuneugah, bak Fatimahle neuhala
Lalu neutamong dalam khimah, geupeu indah hanatara
Yohnyan neuleung peurmadani, neuleueng Lahori indah rupa
Diateueh nyan neuleueng sukhuleut, nanyum h’at-h’ueut tapandang mata
Geuato kurusi diateuh nyan, peurmata intan meulok-lok cahya
Nyoekeh tuempat keududukan, tamse seuneulek dum peukara
Teuma neuyue duek Tuan ‘Abdullah, neuduek pantaih sigo di tika
Yohmasa nyan Fatimah Syam, neu beuot makanan peuena neuba
Yohnyan geubri keu ‘Abdullah, makanan manisan cati rasa
Neucok beebeewan na sigeutu, harom bawu nibak komkomma
Lheueh ‘Abdullah pajoh makanan, neu pinah idang pantah sigra
Teuma teubiet Tuan Fatimah, neujak peuindah ureueng muda
Nejok ranub saboh karah, meuh meutatah dum peurmata
Neujak meuteumeung ngon ‘Abdullah, dendayang papah tuha muda
Nam tujoh droe diwie diunun, neujak meuteumeung pantah sigra
‘Ohsare lheueh geumeuteumeung, dum dendayang hate suka
Dumna dendayang jiduek hadap, jihoreumat jipeumulia
Teuma marit sidroe inong, jaroe jiseuon ateueh jeumala
Tadeungo kamoe Tuwan ‘Abdullah, tango sipatah meucalitra
Sitroh langkah bak nanggroe nyoe, dumna kamoe jak bak gata
Fatimah Cam neujak keunoe, bak nanggroe nyoe neu peuteuk
Geucre gampong geutinggai nanggroe, dumna kamoe sajan neuba
Habeh meume meuh ngon pirak, han teukhimat meureutoh laksa
Laen nibak nyan dumna alat, han teurkhimat meuribee laksa
Geuganda geubri keu Abullah, meunan peuneugah lon deungo nyata
Keundak neugaseh Tuan ‘Abdullah, neu keundak meunikah deungon gata
Kareuna sabab rindu deundam, uroe malam hate suka
Makeusud Fatimah keundak meunikah, insya Allah ulon ridha
Teuma bacut nyang na salah, tajak peugah bak ayahnda
Intu kamoe Nabi Ibrahim, kawom nyang karim asai mula
Nabi Ismail Nek dikamoe, tango jinoe ulon calitra
Beurang kakri buet deungon ijazah, nibak ayah deungon bunda
Ulon meutanggoh meusijameung, lon jak tanyong bak ayahnda
Cit patot meunan Tuan Abdullah, hana salah ban kheun gata
Tuwan ‘Abdullah laju neuwoe, neulakee droe ureueng muda
Neulakee droe bak Fatimah Cam, neuwoe yohnyan u rumoh tangga
Tuan Aminah lalu neuheut droe, yohnyan neu meungui hanatara
Neungui pakaian ngon beebeewan, hana lawan indah rupa
Yohnyan neupadan Tuan ‘Abdullah, Tuan Aminah hate suka
‘Asyek beurahi Tuan ‘Abdullah, lalu neu peurab bertemu dua
Droebit ngon teukeudirullah, yohnyan Aminah teuma beurcahya
Neupinah bak rahim Tuan Aminah, keunan neukeubah Nubuet mulia
Yohmasa nyan Tuan ‘Abdullah, lalu meuubah wareuna muka
Miseue buleuen teungoh awan toep, leungkap seupot padam cahya
Kareuna Nubuet ka meuminah, Tuan Aminah teuma beurcahya
Miseue buleuen trang bukon bubarang, lang geumilang limpah cahya
Teutap disinan Tuan Aminah,Tuan ‘Abdullah teuma takira
Teulheueh neumanoe Tuan ‘Abdullah, neu meulangkah ubak ayahnda
Bak ‘Abdul Muthaleb ‘Abdullah sampoe, neu peugah jinoe hajat pinta
Tango kamoe wahe ayah, keundak peugah khaba rahsiya
Sidroe ureueng teuka keunoe, bak nanggroe nyoe he ayahnda
Ureueng binoe dinanggroe Cam, Fatimah Cam geuboeh nama
Jime hareuta meuh ngon pirak, that meuhalak meureutoh laksa
Laen nibak nyan dumna alat, ji peudieng brat 40 unta
Keu suwami beujeuet kamoe, jibri sinaroe harta jiba
Teuma neu seuot “Abdul Muthaleb, neukheun narit jaweueb kata
Bak hate kamoe saleh han meukri, saleh hanjeuetle keugata
Kricit narit Tuan Abdullah, ubak ayah lom neu meupinta
Neubri keu idin wahe ayah, lon meunikah ngon ureueng muda
Adat meunan wahe ‘Abdullah, ban peurintah nyan kuridha
Yohnyan neu peukeue Tuan ‘Abdullah, bak Fatimahle neuhala
Uluwa kuta katroh neu langkah, lalu meugah bak ureueng teuka
Tuan ‘Abdullah katroh geuwoe, bak uroe nyoe ubak gata
Fatiah Cam teumanyong reujang, bak ureueng nyan peugah haba
Pakri rupa Tuan ‘Abdullah, hana ubah rupa nyangka
Jaweueb ureueng nyang seumeugah, Tuan ‘Abdullah hanale cahya
Ban neudeungo narit meunan, beurtangisan hanatara
Fatimah Syam geupoh-poh droe, ri geumanoe ngon ie mata
Geupoh-poh droe bukon bubarang, rasa hilang teubiet nyawa
Wahe ayah kupaban bah, hana tuwah aneuk digata
Kureueng untong hana Allah bri, lon that keuji diateueh donya
Nyang lon keundak hana lon teumei, peue untong kee meuraba-raba
Hanale nafsu Tuan ‘Abdullah, hanale tuah lon ateueh donya
Meunye citna Tuan ‘Abdullah, bekle talangkah keunoe gata
Kareuna hanale lon meujudo, hanale nafsu lon bak gata
Kareuna hanle nyang nafsu kamoe, jak udeh tawoe u rumoh tangga
Ban nafsu kamoe ka taubah, hanale gaseh ulon bak gata
Tuan ‘Abdullah ngon ka neumoe, lalu neuwoe duka cita
Tuan ‘Abdullah sangat malee, khaba dilee bak ayahnda
Teutap Fatimah neu beurangkat, ‘Abdullah teutap bak ayahnda
Teuma lheueh nyan Fatimah Cam, neuwoele yohnyan ngon balatantra
‘Oh sare troh u nanggroe, seudeukah neubri faki ulama
Jikhanduri jibri seudeukah, areuta barullah Fatimah bawa
Hareuta hajat keu ‘Abdullah, jibri seudeukah dum barang na
Geusie ngon kibaih nam tujoh ploh, Tuan Fatimah neu meukeurija
Teulheueh khanduri Fatimah Cam, teutap yohnyan dirumoh tangga
Tuan ‘Abdullah jinoe lon peugah, haba Fatimah sepdum nyangka
Teutap dirumoh Tuan ‘Abdullah, jinoe Aminah ulon calitra
Umu lhee buleuen mume Aminah, Tuan ‘Abdullah dang kira-kira
Kri cit narit Tuan Abdul Muthaleb, neukheun narit bak aneuknda
Taleungo kamoe he Abdullah, kareuna Aminah hamel jika
Tajak gata u nanggroe Sirbi, tamita ubat jeura haliya
Tamita makanan kureuma zabet, jeuneh ruti gandom keutila
‘Oh neudeungo narit ayah, Tuan Abdullah bungka sigra
Ngon lasyeuka tujoh beurjalan, seureuta sajan muda bahlia
Padum-padum perjalanan, sampoe tuan ho neuhala
Keundak Allah khalikol alam, Tuan Abdullah hilang nyawa
Habeh raseuki Tuan Abdullah, tinggai Aminah dirumoh tangga
Teuma geutanomle disinan, kubu janjongan nyang mulia
Geupuwoe haba u nanggroe Makkah, ubak ayah deungon bunda
Geupeugah hanale Tuan Abdullah, Tuan Aminah duka cita
‘Abdul Muthaleb pihka neumoe, ri geumanoe ngon ie mata
Lom saudara lam dukaan, that geusosah jiboeh rasa
Tuan Abbas pika neumoe, saudara sinaroe dukacita
Tuan Hamzah ngon Abi Thaleb,neumoe meureb-reb ngon ie mata
Geubri seudeukah ngon khanduri, geunap hari dum saudara
Teuduek haba Tuan Abdullah, Tuan Aminah jinoe takira
Tuan Aminah lam dukaan, geunap bulan tron ie mata
Neubri seudeukah ngon khanduri, geunap hari neulakee do’a
Neulakee do’a keu ‘Abdullah, keundak Allah nyang that mulia
Neu keumeung jak kunjong kubu Abdullah, kareuna susah budak gohlom na
Padum lawet geunap buleun, teukeudi Tuhan budak gohlom na
Duablah buleuen Rabiul Awai, malam Seunanyan pada thon Ha
Yohmasa nyan budak keuluwa, habeh meugeumpa sigala donya
Di musyreb kon troh u meughreb, troh u langet habeh gabra
‘Arasy Kurusi Loh ngon Kalam, dum seukalian suka cita
Yohnyan habeh meungucap teuseubeh, meugeurupoh sare gubra
Pinto langet tujoh lapeh, bandum habeh ka teubuka
Budiadari nyang dilanget, leungkap shamad dum simua
Raja Nasrun yohnyan mate, keundak Rabbi neu peunyata
Nyankeu raja nanggroe kafe, that bit jahe raja raya
Meuligoe jidum habeh runtoh, habeh reuloh ngon astana
Deungon raja pika mate, hana soele seumah beurahla
Meunan teukeudi Tuhan Hadlarat, sabab Muhammad nyang that mulia
Dalam Kakbah beurahla patong, panteng panteung ban sineuna
Patah lihe tinggai badan, meunan lagee sagala donya
Ureueng binoe hamel sajan, peuetploh inong diateueh donya
Keuluwa sajan ban 40 droe, ureueng lakoe ban siseun na
Geuboh ngon nan bandum Ahmad, kheundak Hadlarat Tuhan Asa
Ban 40 droe sahbat Nabi, dudoe jadi ‘oh jeuet raya
Meunan keundak Tuhan sidroe, meutuah dudoe disinan nyata
(Buket Tursina pika beukah, teukeuirullah tilek deesya)
Nabek susah malaikat, bak Hadlarat Tuhan Nyang Asa
Ya Tuhanku Po dikamoe, meungadu droe nibak gata
Dumna kamoe hantroh ‘ileumei, geutanyoe peue barang keureuja
Lahe baten awai akhe, habeh lahe ubak gata
‘Arasy Kurusi Loh ngon Qalam, dum meuguncang peue kareuna
Pinto langet tujoh lapeh, teubuka habeh peue kareuna
Peue alamat wa Ya Rabbi, peue keundak bri uleh gata
Tron fireuman nibak Tuhan, Malaikat deungo sibarang na
Ka deungo he Malaikat, panghulee umat kupeunyata
Meusyuhu Umat geunaseh kamoe, goh leumah jinoe ulam donya
Ya Tuhanku toh geunaseh Rabbi, jinoe tabri Ya Rabbana
Firman Tuhan bak Malaikat, Tuhan Hadlarat neu meusabda
Ka deungo he Malaikat, leungkap shamad dum barang na
Nyoekeu Nabi Muhammad, panghulee umat dum barang na
Jak kapandang ateueh ‘Arasy, ka tilek bak deueh dum rata
Lalu ji pandang dum Malaikat, leumah seunurat nyang that mulia
Lailahaillallah Muhammadurrasulullah, meunan leumah Allah peunyata
Nyan ku gaseh Nabi Muhammad, na meusapat Haq Ta’ala
Ku peutron teuma nyan u bumoe, bak malam nyoe u dalam donya
Teumpat lahe di nanggroe Makkah, meunan peurintah Tuhan nyang Esa
Tadeungo he dum Malaikat, jak kunjong Muhammad u dalam donya
Asoe ‘Arasy asoe Kurusi, jak bak Nabi nyang that mulia
Malaikat tron tujoh ribee, nyang panghulee dum barang na
Bak sidroe-droe jitron pahlawan, 70 ribee pasukan jiba
Laen nibak nyan han teukhimat, asoe langet tron u donya
Malaikat bak 7 lapeh langet, bandum jijak bak Saidina
Jijak kunjong Nabi Muhammad, asoe langet ban sineuna
Meunan lagi deungon mukjizat, bak Muhammad neu peunyata
Na 400 mukjizat neu peutron sinan, bak malam nyan uleh Rabbana
Tron bak Tuan Siti Aminah, lalu leumah saboh cahya
Teuka awan tron dilanget, keunan leugat laju cahya
Lalu teuka berpasukan,ngon bunyian han teukira
Dum bunyian that ‘adhimah, Tuan Aminah suka cita
Galak pithat teumakot hansoe, hantom meunoe neu eu rupa
Bak ureueng laen hana leumah, bak Aminah nyang na nyata
Hana? Sidroe yohnyan Malaikat, ureueng lethat sajan seureuta
Meung Aminah nyang na tuban, peurintah Tuhan ‘aza wajalla
Saboh riwayat meunan seubutan, adoe aduen sajan seureuta
Dumna kawom pidi sinan, bak Aminah sajan dumna
Teuma teuseubut saboh riwayat, hana mupakat bak bicara
Tuan Aminah sidroe dirumoh, laen hanasoe manusia
Hana sidroe ureueng laen, Aminah yohnyan dirumoh tangga
Neu eu awan lethat bangon, han tatuban peucalitra
Dalam awan nyan Malaikat, barullah that hanatara
Ngon suara amat sangat, yue minah rakyat umat lam donya
Meutron deungon peurintah Allah, meujak kunjong Neubuet u donya
Ban neu deungo narit Malaikat, sangat hibat ngon suara
Tuan Aminah sidroe dirumoh, laen han saboh manusia
Tuan Aminah teumakot hansoe, kareuna hibat deungo suara
Lalu neu beudoh pantah rujang, Amiah pasangle peulita
Panyot pilheueh neu pasang sudah, neu eu leumah Malaikat teuka
Yohnyan neukalon angen awan, meuribee ban bangon rupa
Malaikat tron bak Aminah, peunoh rumoh han sapat bla
Yohmasa nyan Malakat, neume alat dalam jaroenya
Lalu jileueng deungon hamparan, meuribee ban tangieng rupa
Bee jiharom nibak kheuleumbak, teumpat Ahmad nyang that mulia
Lalu jiba ie Kalkausar, ngon peumanoe Ahmad muda
Bee jiharom bukon bubarang, hana lawan diateueh donya
Malaikat han teurkhimat, neujak mat budak baro na
Ladom Malaikat com gaki Nabi, dum jisare meunan keureuja
Malaikat comle pusat Nabi, Aminah lihat meunan keureuja
Ladom bak jaroe ladom bak ulee, meunan lagee ji peumulia
Yohnyan hireuen Siti Aminah, jieu peurintah Malaikat dumna
Malaikat meubagoe-bagoe, meuribee syoe ladom rupa
Laen nibak nyan han teupeugah, lethat ulah lagee rupa
Yohnyan uroe pika siyang, Malaikat teureubang u andara
Tinggai Ahmad bak Aminah, lalu leumah deungon cuaca
Yohmasa nyan lalu meugah, Tuan Aminah aneuk neukana
Lalu meugah bak Tuan Abdul Muthaleb, budak lam pruet Tuhan peunyata
Nyankeu aneuk Tuan ‘Abdullah, mate tinggai bunda
Nyankeu cuco Tuan Abdul Muthaleb, that bit ajayeb indah rupa
Lang gumilang bukon bubarang, ban buleuen trang teungoh purnama
‘Abdul Muthaleb neujak pantah, bak Aminah cuco neukana
Teungoh neujak bak Aminah, u jeuoh leumah meucahya-cahya
Ngon bebeewan bukonbibarang, hireuen neu pandang budak barona
Lalu neu tamong dalm rumoh, cahya seumeuloh hanatara
Neu eu cuco that samlakoe, ban mata uroe seumeuloh cahya
Bibi dua nyan pi meugrak-grak, Abdul Muthaleb galak eu rupa
Neu peurab geuliyueng ubak bibi, neu peulahe peue jikata
Teubiet suara dalam mulot, leumoh leumbot hana teuga
Meunoe suara Nabi Muhammad, neu seubut keu umat nyang lam donya
Ummati ummati ‘amalal husaini , neu deungo menan teubiet suara
Lalu hireuen Abdul Muthaleb, hantom aneuk miet meunan suara
Pihak leubeh deungon mukjizat, saleh Muhammad nyoeka nyata
Saleh nyoekeu Nabi akhe zameun, bak ri bangon lagee rupa!
Bak bicara Abdul Muthaleb, cuco geusabeb that mulia
Tuhan peunyata bak uroe nyoe, Ahmad sidroe geuboh nama
Saboh calitra jikheun Muhammad, Abdul Muthaleb nyang boeh nama
Meunankeu Tuan lam riwayat, maseng ‘ibarat bak ulama
Tuan Aminah pidi sinan, that sukaan hanatara
Kricit narit Tuan Aminah, lalu neu peugah neu calitra
Neu peugah bak Abdul Muthaleb, dumna rame deungo suara
Aneukku nyoe cit indah that, Malaikat dum peulahra
Malaikat tron dilanget, han teurkhimat keunoe teuka
Ladom jime jeuneh pakaian, han sapeue tan lam syuruga
Malaikat tron meubagoe-bagoe, meuribee syoe sinoe rupa
Lalu hireuen Abdul Muthaleb, dumna rakyat hate suka
Neu deungo caltra Tuan Aminah, teukeudirullah nyang peulara
Duaploh uroe keuluwa manyak, Aminah jak kubu mulia
Neujak bak kubu Tuan Abdullah, sajan kafilah dum saudara
Nam uroe jak u nanggroe Syarbi, ngon Makkah bumoe mulia
Neujak kunjong kubu ‘Abdullah, Tuan Aminah deungon saudara
‘Ohsare troh ubak kubu, duek meulingka tuha muda
Neubeuet do’ale Teungku Ciyah, lingka kubu maha mulia
Tuan Aminah beurtangisan, lalu pansan sikutika
Padum uroe treb disinan, Abdul Muthaleb sajan seureuta
Teukeudirullah keu Tuan Aminah, habeh langkah diateueh donya
Tuan Aminah teupangge rahmat, ngadap akhirat tinggai donya
Abdul Muthaleb that dukaan, yohmasa nyan meugrak rasa
Muka? Rakyat bukon bubarang, that dukaan hanatara
Lalu neumoe Abdul Muthaleb, neumoe meureb-reb deungon ie mata
Wahe cuco kupaban bah, mate ayah deungon bunda
Ahmad neucok neupasoe lam lumueng, bukon bubarang sangat duka
Geucok laju geupumanoe, aduen adoe dum seureuta
Bandum rakyat beurtangisan, han meuban-ban tron ie mata
Teulheueh geupumanoe geupeugafan, pasoe yohnyan dalam keureunda
Neume geuputron ngon jeunazah, rab ‘Abdullah kubu dua
Geutanom dilikot Tuan ‘Abdullah, Tuan Aminah nyang that mulia
Teulheueh geutanom Tuan Aminah, Teungku Ciyah lakee do’a
Abdul Muthaleb bri seudeukah, barang nyang mudah Allah karonya
Neu muwoe dum u nanggroe, maseng woe dum u tangga
Abdul Muthaleb neuwoe u rumoh,keu Tuan Aminah neulakee do’a
Habeh neuwoe dum u teumpat, nibak jeurat nyang mulia
Lalu neu puwoele ngon manyak, Abdul Muthaleb rusak hate lam dada
Kakeu geuwoe nanggroe Syarabi, troh meuhatle u Makkah mulia
Ahmad pitroh nyan geupuwoe, sirang neumoe ngon ie mata
Wahe cuco tangke hate, ayah tanle deungon bunda
Sinan droe peuetploh uroe, troh u nanggroe Makkah mulia
Abdul Muthaleb neumueng sinyak, Tuhan Hadlarat nyang peulahra
Padum lawet dalam susah, toh pakribah cuco raja
Pakri keuban ku peutimang, sabab tan nang susu tanna
Tamita ureueng nyang meulaku, jibri susu Ahmad muda
Soena Tuan tem meupayah, kubri upah nyan digata
Yohnyan geubrile ngon susu, neuhapiet ulee keumala donya
Neubri susu nyankeu Ahmad, kheundak Hadlarat han neuridla
Ka neu kucoeple ngon bibi, ka teukeudi Tuhan Nyang Asa
‘Oh hanjeuet nyan neubri laen, maken han neutem hana neu ridla
Han neukabui pi meusidroe, sigala nanggroe ureueng teuka
Ureueng peumom meulaksa laksin, maken han neutem neupet ngon mata
Nyum that gundah Abdon Muthaleb, geumoe meureb-reb deungon ie mata
Wahe Ahmad pakri ku ilah, toh pakri bah jeuet kudaya
Nyang na neuphiep ibutangan, teubiet disinan niekmat Ciruga
Padumna di sinan lazat, lethat niekmat Tuhan karonya
Ladom jikheun siteungoh rakyat, jikheun Ahmad tan bahgiya
Kareuna sabab jitulak nangmbah, lom meutamah mate bunda
Meunan jikheun siteungoh rakyat, hana meuhat nyan jikata
Abdul Muthaleb gundah sangat, kareuna Ahmad susu jihana
Hana neupajoh nyang laen susu, hana meulaku bak geukira
Kadang-kadang hanpeue harap, peurintah Hadlarat hantroh juga
Yohnyan gundah bukon bubarang, tamong ileuham dalam dada
Droe cit kangon teukeudirullah, Poteu Allah nyang peunyata
Lheueh nyan geukheun ubak kawom, ureung nyang peumom taseuraya
Tamita ureueng nyang hana meuaneuk, nyang dlahet that diateueh donya
Cucoku nyoe ureueng teuleubeh, susu nyang han teupeh babah dumna
Hana neuridla nyan bumeunan, tamita tuan dipat nyang na
Nyang na meunan Tuan Halimah, susu ji siblah lagi ka tuha
Pat bunanggroe ureueng binoe nyan, dipat tuan rumoh tangga
Nama nanggroe nyan Banu Sakdiah, meunan peuneugah kudeungo nyata
Hana that jarak nanggroe Sakdiah, deungon Makkah bumoe mulia
Limong ploh uroe peurjalanan, hingga keunan bak ureueng tuha
‘Adat meunan dumna gata, ku seuraya jaktueng sigra
Laju geujak u nanggroe Sakdiah, bak Halimahle geuhala
Padum uroe peurjalanan, meuteumei dijalan Halimah muda
‘Oh geujak meuteumeung bak ret, neukheun narit sigra-sigra
He Halimah lon kheun jinoe, tango kamoe kheun bak gata
Sidroe aneukmiet dinanggroe Makkah, keumeung peuupah ubak gata
Geuyue peumom bak gata susu, peu taboeh dum dudoe geubri keu gata
Ban neudeungo meunan peuneugah, han sipatah neubri dawa
Droe cit kangon teukeudirullah, neujak yohnyan ureueng tuha
Teuma geugiduek unta nyang syik, masa nyan get puteh safa
Padum uroe Halimah neujak, trohle leugat Makkah mulia
Troh Halimah u nanggroe Makkah, neu tamong pantah ureueng tuha
Abdo Muthaleb pi disinan, horeumat yohnyan neubri mulia
Na sijameung neuduek disinan, neu peugah yohnyan pantah sigra
Beuhabeh tadeungo narit kamoe, cuco kunyoe tapeulara
Tabri susu nyan keu Ahmad, laen lethat han jiridla
Ureueng binoe laen ka meuribee, han sidroe mei bak Ahmad muda
Saleh na untong neubrile Tuhan, bak gata taulan jitem ridla
Teuma seuot Tuan Halimah, lalu neu peugah neucalitra
Nyoe beu neu kheun Abdol Muthaleb, kamoe la’eh maken tuha
Lontuan saleh raya salah, teukeudirullah ie pi Hana
Tango lon kheun ya Halimah, kuasa Allah hantroh jiduga
Cit yoh lam ileumei Tuhan, gata tuan nyang peulara
Yang laen bandum han jipajoh, jinoe susu roh ubak gata
Bak lon deungo Nyoe pi meunan, yohmasa nyan hana dawa
Manyak neucokle neu julang, puduek lam lumueng Ahmad muda
Droe cit kangon teukeudirullah, Tuan Halimah susu kadua
Mom nyang buta Ahmad cucui, lalu teubiet ban ie nira
Deungon muekjizat Nabi Muhammad, ie nyan lethat mameh rasa
Mangatkeu hate Abdul Muthaleb, nibak Ahmad susu kana
Yohnyan keuphon hanle gundah, Tuan Halimah pika muda
Naban umu namblah tahon, bak ri bangon laku rupa
Lon ngon tuboh puteh kuneng, ngon kilat mieng buleuen purnama
Deungon urat taeu hijo, indah laku hanatara
Bee pi harom hana lawan, lagee padan gahru ceundana
Sang-sang putroe peurumoh Solutan, neuduek yohnyan deungon cahya
Deungon beureukat nibak Ahmad, rupa neuget hanatara
Sabab neubri ie susu keu Nabi, kangon teukeudi Allah Ta’ala
Ka Tuhan bri meunan tuwah, yohnyan Halimah pi ka muda
Abdo Muthaleb hate mangat, hudep Ahmad bak neukira
Yohnya uroe pika peutang, neu keumeung riwang Halimah muda
Abdo Muthaleb pi disinan, yohmasa nyan neu meukira
Yohnyan neutuka unta nyan syik, kheundak bri nyang get keu ureueng muda
Tuan Halimah hana neukabui, bahle areuta lon po meukuta
Yohnyan neuwoe Tuan Halimah, teukeudirullah Tuhan Nyang Asa
Unta saboh kajeuet banyak, kheundah Hadlarat Tuhan Nyang Asa
Deungon mukjizat nibak Ahmad, meusyuhu that diateueh donya
Na umu sithon Tuan Halimah, teutap dirumoh deungon aneuknda
Unta pile ji meuaneuk, sabab mukjizat Ahmad muda
Rakyat hireuen jieu Ahmad, deungon mukjizat leumah nyata
Di mushreb kon troh u meughreb, meusyuhu sabeb diateueh donya
Lalu meugah u nanggroe Meuliran, Panghulee Makkah cuco neukana
Nyankeu cuco Abdo Muthaleb, lahe muekjizt diateueh donya
Teuma meugah bak Jamurul Hakim, baklaku? Jameun ka tanle mata
Yohnyan neupeugah bak aneuk cuco, dum meusaho dengo nyata
Taintat keulon bak Abdul Muthaleb, meunan narit ureueng tuha
Taba keudeh u nanggroe Makkah, tanoh leubeh diateueh donya
Teuma jitanyong pakon meujak intat, peue na hajat gata nyang raya
Janji kamoe citka dilee, hana sidroe thee dalam rahsia
Raja Basiron culek mata kee, diprang Nanggroe kafe mereuka
Agama kuikot jih kujajah, sabab nyan sah jiculek mata
‘Oh jiculek mata kunyoe, Tuhan sidroe bri rahsia
Aneuk ‘Abdullah cuco Abdul Muthaleb, nyankeu Muhammad nyang that mulia
Nyankeu jinoe ulon u Makkah, meunan peuneugah ureueng tuha
Ubak Ahmad aneuk ‘Abdullah, Poteu Allah nyang peunyata
Mata kunyoe ji peuubat, guna muekjizat disinan nyata
Droe cit kangon teukeudi Tuhan, mukjizat Ahmad meuwoe mata
Ban jidungo neukheun meunan, ji intat yohnyan laju sigra
Jijak intat bak Abdul Muthaleb, bak Ahmad aneukmiet muda
‘Ohsare troh u nanggroe Mekkah, lalu meugah bak ureueng teuka
Bak Abdul Muthaleb trohle sampoe, rakyat sinaroe sajan seureuta
Tuanteu Abbas pi disinan, yohmasa nyan suka cita
Jamurul Hakim geupumanoe, geuuet asoe pat nyang leuta
Limau gepeukruet geupeubeudak, geuboeh kheuleumbak gahru cendana
Jamurul Hakim lheueh pumanoe, teuma dudoe neu marit sigra
He Abdul Muthaleb tango kamoe, peutamong jinoe lon bak Ahmad muda
Ahmad geuba bak pinto Kakbah, sinan geukeubah muda bahlia
Jamurul Hakim tundok ulee, meunan lagee meuubat mata
Yohnyan geucok gaki Ahmad, neupeulop meuhat bak mata buta
Droe cit kangon peurintah Tuhan, lahe mukjizat Ahmad muda
Mata nyang buta ka meugantoe, ngon samlakoe hanatara
Naban aneuk umu 14 thon, meunan bangon lagee rupa
Meunan muekjizat nibak Ahmad, dumna umat suka cita
Rakyat pandang seukalian, bandum hireuen tuha muda
Abdul Muthaleb neupuwoe Ahmad, laju u teumpat u rumoh tangga
Jamurul Hakim neulakee droe, neuwoe u nanggroe dum barangna
Abdul Muthaleb lale ngon cuco, Ahmad sidroe Tuhan peulara
Dawok lale deungon Ahmad, aneuk miet cut peugawe donya
Hana geupadoli keu piasan, gaseh tuan keu Ahmad muda
Padum lawet dudoe nibak nyan, teukeudi Tuhan Poteu Nyang Asa
Ho siuroe laen simalam bukon, bak ri bangon maken raya
Bak sibuleuen bak sibuleuen, Ahmad neukalon laen bicara
Ubak sithon ubak sithon, indah bangon laku rupa
Teukeudirullah peurintah Tuhan, Abdul Muthaleb saket neurasa
Yohmasa nyan Abdul Muthaleb, geumoe meureb-reb deungon ie mata
Sabab gaseh nyan keu Ahmad, kamoe saket hansoe peulara
Adat mate ulon nyoe sidroe, saleh hansoe peulara gata
Yohnyan neumoe bukon bubarang, basah ngon mieng neu bandua
Wahe aneuk cuco boh hate, saleh pakri untong digata
Ayah bunda teuka mate, saleh hansoele peulara gata
Sangat neumoe yohmasa nyan, ‘Abbas keunan hadle teuka
Pakon neumoe wahe ayah, cuba peugah pakon duka
Peue tatakot peue tagundah, cuba peugah bak aneuknda
Hana kutakot hana kugundah, peue kupeugah aneuk bak gata
Hana kutakot aneuk keumate, adat jinoele pi kuridla
Sabab kamoe taeu gundah, Ahmad saboh hansoe peulara
Tabri bak kamoe wahe ayah, insya Allah ulon peulara
Kricit narit Abdul Muthaleb, hana jeuet aneuk gata peulara
Kareuna gata ureueng peurniagaan, Ahmad hanjan gata peulara
Gata lale bak tameukat, tinggai Ahmad hansoe peulahra
Kricit narit Mama Hamzah, phalawan meugah that mulia
Neubri bak kamoe wahe ayah, kamoe peurintah meupeulahra
Tango kamoe wahe Hamzah, phalawan meugah hanjeuet bak gata
Gata pahlawan Uleebalang, pat nyang na prang ka tajak gata
Kareuna gata that amarah, patna musoh taprang lanja
Hana ulon bri bak gata cuco, hanjan tahiro aneuk gata
Abi Thaleb peu-ek seumbah, ubak ayah neu meupinta
Tabri bak ulon wahe ayah, peulara Allah Ahmad muda
Kareuna Allah wahe ayah, bekle gundah duka cita
Yohmasa nyan geubri keu Abi Thaleb, kubri sabeb cucoku bak gata
Tango kamoe he Abi Thaleb, kubri Ahmad gata peulara
Kareuna gata that geumaseh, lagi leubeh that gata peulara
Gata tagaseh keu aneuk piyatu, meunan laku dilee nyangka
Peue dikeundak uleh Ahmad, tapeutroh hajat uleh gata
Peue nyang hajat beuta turot, cuco kunyoe meubahgia
Ahmad geupuwoe bak Abi Thaleb, kheundak Hadlarat nyang peulara
Ahmad teutap bak Abi Thaleb, yakin sabab neu peulara
Padum uroe lheueh nibak nyan, teukeudi Tuhan katroh masa
Yohnyan mate Abdul Muthaleb, tinggai Ahmad ubak Mama
Tinggai Ahmad bak Abi Thaleb, sinan rayek neu peulahra
Teuma dudoe lheueh geutanom, dumna kawom lakee do’a
Tuan ‘Abbas phon khanduri, geunap hari neulakee do’a
Tuan Abas bri seudeukah, sigala syiah ngon ulama
Tuan Hamzah dudoe khanduri, deumikian lagi dum saudara
Padum lawet nyan bumeunan, troh ubak thon laen pula
‘Ohlheueh mate Abdul Muthaleb, padum na treb jeuoh masa
Nibak Ahmad teuka aneukmiet, bandum aneukmiet silayeue na
Teuka aneukmiet nyang na sajan, 40 aneuk nyan nyang sigo na
Sigo nyata ngon Muhammad yatim, malam seunanyan pada thon ha
Jeuet keu taulan deungon Nabi Muhammad, nibak sahbat mula pertama
Hana sidroe pi nyang na cre, meunan teukeudi Allah Ta’ala
Uroe malam pi hantom cre, teumpat hase Tuhan karonya
Bak siuroe teukeudi Allah, dilakee langkah Muhammad muda
Yohnyan jimaba oleh rakan, jime tuan bak ayahnda
Wahe Ahmad tadeungo kamoe, ta meulangkah jinoe ubak ayahnda
Tajak pajoh buah-buahan, jineh makanan zabet kurma
Ubak ayah kalon lakee idin, kamoe bandum ireng gata
Tajak pajoh buah-buahan, jineh makanan zabet kureuma
Inca Allah wahe rakan, lon jak peugah dilee bak Mama
Wahe Mama lon peugah jinoe, neubri izin lon rakan maba
Yohnyan neu kheunle rijang-rijang, neubrile yohnyan hana dawa
Abi Thaleb ngon ‘Atikah, duek dirumoh ngon saudara
Neudeungo Ahmad lakee izin, jak he kumuen sabe muda
Siploh diwie siploh diunun, dilikot pi meunan hadapannya
Meunan teukeudi nibak Allah, ji tupeue peuindah keumala donya
Nyankeu rakan aneukmiet cut-cut, santeut santeut siseun nyata
Manyang Ahmad siteungoh baho, meunan laku Allah peunyata
Lalu bungka Ahmad yohnyan, dumna rakan sajan seureuta
Teuma teuka awan mupayong, ji peutudong keumala donya
Padok uroe padok ujeuen, bungka yohnyan Muhammad muda
Padum-padum ngon pakaian, karonya Tuhan Allah Ta’ala
Suka jipandang Ahmad muda, that samlakoe hanatara
Dum aneukmiet suka jipandang, sira meu’en muda bahlia
Ladom deumpek ladom surak, aneukmiet galak meusuka-suka
Lalu jijak bak ulee gampong, ret lam jurong ureueng tuha
Nyankeu aneuk raja Makkah, nyan bahrullah diateueh donya
Sare leupah nibak jurong, troh u gampong bak ayahnda
Lalu jitamong dalam keubon, jieu buahan dum barang na
Jipot kureuma deungon zabet, jibri keu Ahmad dum barang na
Jipot boh kayee han teurkhimat, ri nyang mangat boh deulima
Yohnyan jipajoh buah-buahan, meugah yohnyan bak ureueng kaya
Yohnyan meugah bak Abu Jeuhai, ureueng beubai tan agama
Meugah Ahmad jijak ret jurong, aneukmiet saban dum barangna
Peuetploh aneukmiet jijak sajan, aneukmiet nyan sama-sama
Ban jideungo narit meunan, beungeh yohnyan hu ngon mata
Yohnyan beungeh ubak aneukmiet, hana jiniet kamoe tuha
Pakri jijak ret lam jurong, jayeh jithat (keu) kamoe tuha
Hana jipike keu ureueng meugah, kareuna jih sah ureueng hina
Jijak ret nyoe ji meusurak, hana layak ji meusubra
Kareuna jih ureueng gasien, aneuk yatim duek bak Mama
Hanthee keudroe Muhammad Yatim, kamoe Sulotan ji peuhina
Yohnyan jikheun ubak kawom, tadeungo bandum gata ban nyang na
Adat jiwoe nyan keunoe ret, beuhabeh taseupot tapeurata
Beuhabeh tapoh kawom Muhammad, supaya jiingat droe jihina
Supaya jithee lon ureueng meugah, jih tan nangmbah duek bak Mama
Kamoe meugah bak nanggroe nyoe, mangat jithee meungka tapeujra
Teuma jideungole ureueng sidroe, sayang hansoe keu Ahmad muda
Sayang jih that keu Ahmad sidroe, jijak peugah proe bak Ambiya
Droe chiet kangon teukeudirullah, jijak peugah sigra-sigra
Ureueng nyan kawom Abu Juhai, harap tawakai hana binasa
‘Ohsare troh ubak Ahmad, jikheun leugat nyan rahsiya
Wahe Ahmad tango kamoe, meukheun jinoe ubak gata
Kudeungo narit Abu Jeuhai, meunan akai jipoh gata
Adat jiwoe Ahmad ret nyoe, tapoh jinoe tapeurata
Oh watee jiwoe dum aneukmiet, taseupot bak got tapeurata
Kareuna jijak rame-rame, jipeujayeh nama raja
Yohnyan Ahmad ka geuiem droe, hana sapeue neu meudakwa
Kareuna cit bandum rakan, bandum taulan Muhammad muda
Pakon meunan Abu Juhai, han got akai ureueng tuha
Pakon jitham Muhammad sidroe, dum geutanyoe keupeue cit guna
Ureueng laen jijak rot nyan, pakon han jitham dum beurata
Jiroe chit kangon teukeudi Allah, Tuhan peurintah aneukmiet muda
Yohnyan aneukmiet ji mufakat, jikheun bak Ahmad tanglong donya
Wahe Ahmad jakleh tawoe, dumna kamoe keupeue cit guna
Tawoe jinoe ret jurong nyan, nabek hinaan Muhammad muda
Bahkeu tawoe rot lam jurong, ban nyang untong Tuhan karonya
Peue nyang kheundak ubak geutanyoe, Ahmad sidroe hana meudawa
Patot jipoh cit talawan, dumna rakan sajan seureta
Pakat pikeumah jime ngon alat, sikada dapat maseng rata
Yohnyan jiwoe ret lam jrong, leumah jakalonle rakyat dumna
Yohnyan jikheunle Abu Jeuhai, bekna sagai ngon soksangka
Ladom tasrom ladom tapoh, bek meusaboh tinggai nyang na
Bek tapeusee kawom Ahmad, meuseuki patah ka peuluka
Meuseuki patah meuseuki mate, dum beusare beksok sangka
Bek takira wahe kawom, tamuprang mandum ngon Ahmad muda
‘Ohsare lheueh jikheun pakat, leumahle Ahmad nyangka teuka
Leumah angkatan kawom Ahmad, dempek surak hanatara
Abu Jeuhai kalon kawom Ahmad, jikheun bak ingat beksok sangka
Ulon bekna sinoe sajan, bahle meuwoe kamoe tuha
Rakyat meuwoe dalam jurong, neuwou u gampong ureueng tuha
Kakeu geucok dumna alat, kalon rakyat lam jurong raja
Yohnyan aneukmiet pika cakap, sajan Ahmad 40 seunjata
Cabeueng kayee dumna alat, bube oek peulupeuk kuruma
Ladom na bube inong gaki, kayee geukoh cabeung ceundana
Ladom jisurak ngon ji deumpek, ladom jilumpat hanatara
‘Ohsare meuteumeung dua pihak, reuntak surak sangat gabra
Masa nyan kawom Abu Jeuhai, kayee batee dum jirata
Padum jisrom padum jipoh, hana saboh na binasa
Hana binasa kawom Ahmad, aneukmiet cut Tuhan peulara
Jipoh ngon jisrom hana peujam, hana keunong Malaikat publa
Jipoh aneukmiet keunong ateueh droe, meunan keuproe tuha muda
Jisrom pi meunan pi meuriwang, batee meuulang ubak muka
Darah meujoh-joh dalam babah, that bit gundah ureueng tuha
Deungon beureukat nibak Ahmad, lahe muekjizat Allah peunyata
Yohnyan talo kawom Abu Jeuhai, habeh jiplueng ureueng tuha
Padum patah padum capiek, kawom ureueng syik le binasa
Lalu jiplueng bak Abu Juhai, aneukmiet huse ban sineuna
Yohnyan beungeh Abu Jeuhai, pakon jihuse geutanyoe tuha
Yohmasa nyan jimupakat, dumna rakyat dumna gata
Jiyue suroh dumna kawom, jikheun ulon malee raya
Hana digob na dikamoe, aneukmiet use ureueng tuha
Jinoe pihak saboh padan, dumna tuan bak habeh teuka
Adat na jijak teuma lom keunoe, tapoh sinaroe tapeupahna
Jinoe bak get geutanyoe lawan, lethat rakan ka binasa
Jih aneukmiet hana jithee, buet jaroe kee ku peurasa
Abu Jeuhai jikheun meunan, ‘oh jipreh jan Muhammad teuka
Jinoe taputalo Muhammad yatim, bek seubutan asoe donya
Meunan jikheun Abu Juhai, habeh jithee dum cut raya
Meunan jikheun dumna kawom, Muhammad Yatim geuboh nama
Meunan jikheun Abu Jeuhai, Ahmad neuwoe troh bak Mama
‘Ohsare troh bak Abi Thaleb, sajan aneukmiet dum barangna
Maka cit marit aneukmiet yohnyan, nibak Ahmad nyan neukata
Tango kamoe wahe Ahmad, kamoe sangat lapar dahaga
Dumna kawom Abu Juhai, payah ta use ureueng tuha
Tabri makanan wahe Ahmad, tabri niekmat kamoe dahaga
Yohnyan neulakee bak Abi Thaleb, niekmat neubri wahe Mama
Kareuna kamoe keulaparan, dumna rakan kamoe dahaga
Yohnyan neujok dua boh ruti, lalu neubri pantah sigra
Ruti dua boh ureueng 40, padumna jipajoeh jibagi rata
Yohnyan jilakee lom ka neubri, dua ruti laen pula
Ruti peuet boh bacut sapo, ‘oh meusaho tan padumna
Lom jilakee ubak Ahmad, neubri niekmat ke kamoe dumna
Kareuna kamoe gohlom keunyang, payah muprang kamoe dahaga
Lom neulakee uleh Ahmad, nalom niekmat wahe Mama
Wahe Muhammad nyoe cit siblah, aneuklon keubah nyoe keugata
Bek takira Mama keu kamoe, tabri keunoe nyoe beusigra
Jinoe ruti nyoe cit siblah, pakri ilah toh bicara
Lom jilakee yohmasa nyan, gohlom keunyang kamoe dahga
Ban neudeungo gohlom keunyang, beurtangisan Ahmad muda
Yohnyan neumoe bukon bubarang, teuoh keu untong tan ayahnda
Adat na hudep ayah kamoe, hana meunoe leumah papa
Wahe ayah kupaban bah, kheundak Allah katroh masa
‘Ohjan geuteuoh nyan keu untong, meugeugulong ngon ie mata
Sampoh ie mata teusrieb ie idong, teuoh keu untong sangat hina
Teuma neusampoh ubak kayee tho, meunan laku Allah peunyata
Na sibak kayee sinan teudong, bak kayee nyan neusampoh ie mata
Kayee katho kajeuet udep, meunan lagee lahe nyata
Teukeudi Allah deungon mukjizat, kayee tho bak udep teuma
Teubiet tarok meugantoe pucok, on pile that bak pi raya
Ngon beureukat ie mata Nabi, buah jadi masak dum rata
Boh pihle masak yohnyan, mameh hanban cati rasa
Aneukmiet cut pajoh boh kayee, ladat meuteuntee hanatara
Boh kayee nyan sangat ladat, meutamah kuwat nibak nyangka
Yohnyan keunyang bandum sare, mangat hate dum jirata
Lalu jimarit sabe keudroe-droe, dumna geutanyoe that peurkasa
Sabab tapajoh boh kayee nyan, mangat badan dum jirata
Adat meuteumei lom ngon lawan, beurang kajan pi taridla
Ngon kheundak (Allah) beureukat Muhammad, beurang kapat pih tangaza
Abu Jeuhai nyang that beureuhi, ka teutahe han teukira
Sahbat 40 nyang kheun meunan, beureukat janjongan Muhammad muda
Meuji kalon kayee mate, teubiet pucokle meuboh sigra
Aneukmiet cut sajan Ahmad, hana saboh neu peucre dumna
Padum lawet cre nibak nyan, sapeue pitan na mumara
Teukeudi Allah bak siuroe, teuka sidroe aneukmiet muda
Yohmasa nyan jijak bak Ahmad, jimaba Ahmad bak ayahnda
Tajak pajoh kureuma zabet, soe(toh) nyang mangat boh deulima
Laen nibak nyan dum buahan, jineh makanan gandom kutila
Hanpeue salah Ahmad seuot, ulon ikot bankheun gata
Kareuna geutanyoe dum geunaseh, inca Allah bek soksangka
Adat meunan wahe sahbat, ulon jak peugah ubak Mama
Lalu neuwoe bak ‘Atikah, geujak peugah ubak Mama
Wahe Mama tadeungo lonkheun, kamoe tuan rakan maba
Hanpeue salah wahe Muhammad, jak bak sahbat kumuen raja
Yohnyan neubungka sajan sahbat, Muhammad beurangkat dum barangna
Lalu jiteuka awan meupayong, jipeutudong peugawe donya
Lalu neubungka troh u gampong, ret lam jurong miseue nyangka
Ret lam jurong Abu Jeuhai, teukeudi hai cit meubahya
Lalu neujak leupah jurong, troh u gampong bak ayahnda
Lalu neu tamong dalam keubon, pajoh buwahan zabet kureuma
Habeh jibri dum keu Ahmad, ri nyang mangat cati rasa
Lalu jipotle ngon bungong, hanpeue tanyong peue nyang suka
Lalu meugah bak Abu Jeuhai, ureueng bubai tan agama
Meugah Ahmad jijak ret nyan, yohmasa nyan beungeh raya
Hoka gata dumna rakyat, dumna alat peucukop sigra
Ta peuhase kayee batee, tapileh kayee nyang gasa-gasa
Ta peucukop dumna alat, tapoh Ahmad ta peurata
Bak uroe nyoe tatueng balaih, adat patah tapeuluka
Adat capiek bek tagundah, bahle patah kamoe raja
Areuta ku le bek tagundah, meunan jipeugah sitan agama
Yohmasa nyan dumna rakyat, jimupakat dum jirata
Bak uroe nyoe bekna tilek, tapoh bak capieik dum jirata
Tapoh bak ulee ngon bak gaki, adat mate sudi tanna
Ji pilehle kayee nyang kreueh-kreueh, cabeueng rangkileh ngon krak bangka
Laen nibak nyan han teukhimat, jipoh Ahmad dum jirata
Rakyat lethat meuribee-ribee, kayee batee dum jirata
Teukeudirullah nibak Ahmad, geujak bri ingat pantah sigra
Wahe Ahmad muda samlakoe, tango kamoe keumala donya
Bekle tawoe ret lam jurong, Abu Juhai jipoh gata
Ban neudeungo narit meunan, Ahmad teusinyom suka rasa
Kricit narit dum aneukmiet, neutanyong pakon peue guna
Laen ureueng jijak ret nan, pakon han jitham he peugawe donya
Bekta takot keu Abu Jeuhai, hana get akai ureueng tuha
Saleh dilee hana tatakot, ureueng laknat deungki jina
Masa dilee ka talawan, jinoe pi taulan bek soksangka
Beureukat Muhammad tulong Tuhan, geutanyoe rakan kuwat raya
Bak uroe nyoe bah tamuprang, tapeu teuntang ngon ureueng tuha
Jinoe talawan Abu Juhai, harap tiwakai keuhak Ta’ala
Kricit narit Muhammad sidroe, udeh tawoe dum simuwa
Yohnyan jiwoe dum aneukmiet, sahbat Muhammad dum barangna
Lalu jijak ka meuron-meuron, sipeurti ban kawan geureuda
‘Ohsare troh dalam jurong, yohnyan meuteumeung jeuet prang raya
Abu Jeuhai ‘alaihi laknat, muprang ngon Ahmad peugawe donya
Padum rakyat meuribee-ribee, jimat kayee dum simuwa
Yohyan jipoh bukon bubarang, aneukmiet seudang han binasa
Jisrom jipoh hana keunong, Allah tulong Malaikat publa
Adat jipoh pihan saket, beureukat Muhammad peugawe donya
‘Ohban jipoh rakan Muhammad, meuriwang meuhat ubak muka
Jipoh aneukmiet keunong ateueh droe, darah meureuet-reuet ureueng tuha
Lom jitamah uleh aneukmiet, maken meugriet ureueng tuha
Habeh jipohle sahbat Muhammad, patah lethat rakyat raja
Ladom capiek ladom reubah, subhanallah tango jikata
Laen nibak nyan that barullah, timplak Allah keujih teuka
Habeh jiplueng kawom ureueng nyan, kawom Muhammad that guranta
Abu Juhai pina sajan, leumah neupandang Muhammad muda
‘Ohmeu leumah ka meuteuntang, neuplueng rijang ureueng tuha
Meusong habong jiplueng jinoe, aneukmiet kiloe ureueng tuha
Kakeu jiplueng jinoe u gampong, aneukmiet keupong ureueng tuha
Muhammad meunang bak uroe nyan, bukon bubarang hate suka
Lalu meugah bak Abu Jeuhai, aneukmiet huse ureueng tuha
Yohmasa nyan maken that malee, neutundok ulee tron ie mata
Masanyan that saket hate, sangat malee poteu raja
Yohnyan marit jikeu Ahmad, sajan teuingat nyang lam donya
Ahmad sidroe ku peutaloe, beurang kaho jih kumita
Meukusud kee kupeutaloe jih, lon that keuji diateueh donya
Kareuna jih aneuk yatim, kamoe tuan-tuan aneuk panglima
Jih tuan ureueng gasien, kamoe tuan ureung kaya
Muhammad yatim hanthee keudroe, hanale Nang ayah bunda
Hanthee keudroe jih gasien that, dikamoe meuhat le areuta
Patot jikiloe kamoe meugah, gadoh leupah nama raja
Bukonle malee dumna kamoe, aneukmiet kiloe kamoe raja
Jakalee bit leubeh Muhammad, bahle meureupah sama dua
Dihadapan dumna rakyat, meunan pakat ureueng kaya
Meunan jikheunle Abu Juhai, geumita pangkai bak panita
Jinoe kujak bah ahlul nujum, kuyue peumaklum ileumei donya
Kuyue peurunoe ileumei hikeumat, areuta ku lethat kupeubeulanja
Laju jijak troh bak guree, jikheun jih malee bak panita
Habeh jihuse uleh Ahmad, malee sangat kamoe raja
Sirang neu peugah sirang neumoe, neu tulong kamoe he teungku panita
Ulon jinoe tapeurunoe, tabri keukamoe ilmei donya
Kubri jinoe meuh sikatoe, ta peurunoe ileumei peurkasa
Jinoe takheun soe nyang meunang, cuba neupandang teungku panita
Tadeungo he Abu Juhai, hana sagai meunang gata
Gata talo leumah dalam kitab, bek taharap meunang gata
Meunyo talawan gata talo, meutamah laju malee gata
Meunyo tatakot gata keu malee, meunang teuntee Ahmad muda
Han ek talawan Muhammad yatim, gaseh Tuhan lagi ambiya
Adat meunan he teungku droe, ta peurunoe ulon beusigra
Abu Jeuhai teutap disinan, Ahmad yohnyan teutap bak Mama
Ahmad teutap sajan sahbat, peutploh meuhat sajan seureuta
Hanatom cre uroe malam, padum zameun bak calitra
Bak sibuleuen bak sibuleuen, soe ngieng hireun hanatara
Ubak sithon ubak sithon, hana lawan indah rupa
Badan pigot sangat jeunjang, miseue intan mata dua
Tuboeh neugot cit meutrieng blang, keuieng bidang keumang u dada
Tuboh Nabi sangat indah, siulah-ulah buleuen purnama
Bulee keunemg got that leubat, nyang leuntek that bulee mata
Mata unun hansoe tuban, wahe tailan peucalitra
Gigoe nyang suci geulima makah, peunoh limpah jiplueng cahya
Suara neu mangat mameh ranom, teusinyom-sinyom watee beurkata
Ka teuduek haba Muhammad yatim, jinoe laen lon calitra
Jinoe lon kisah tuan Khadijah, ureueng Mekkah diateueh donya
Tuan Khadijah benti Hawailah, ureueng that meugah lagi mulia
Hareuta pile that barullah, namiet pi mudah han teukira
Rupa pi indah bukon bubarang, ngon peukaian hanatara
Lagi ‘alem Tuan Khadijah, kitab barullah Taurit neubaca
Lom ngon rupa that sambinoe, ngon meubudoe got ngon bahsa
Lom kawom nibak Kureh, lom geumaseh murah tangannya
Sithon dua seun neubri seudeukah, areuta barullah han teukira
Neubri keu faki ngon miseukin, laen nibak nyan haji ulama
Neubri makanan ngon minoman, neubri peukaian jineh ija
Padum-padum hamba teubosan, rupa neutuan jroh hanasa
Nacit meulakoe nyangka dilee, jinoe ka balee ureueng muda
Neuduek balee niphon seudang, cit lam bimbang peutimang areuta
Buet beurniaga ngon bloe-peubloe, hana padoe neutueng laba
Dua droe lakoe nyang ka mate, meunan teukedi Allah Ta’ala
Adat na untong neubrile Tuhan, meuteumei peutumuen ngon Ahmad muda
Bak siuroe Tuan Khadijah, kitab barullah dum eubaca
Lheueh nyan neubeuet kitab Taurit, teuseubut Muhammad disinan nyata
Nameu lumah dalam kitab, Nabi Muhammad disinan nyata
Nyankeu Nabi akher zaman, gaseh Tuhan nyang that mulia
Nyang pomilek Ciruga ngon niekmat, karonya Hadlarat Tuhan Nyang Asa
Sikati duablah laksa 4000 Nabi, Muhammad Tuhan bri pangkat teur-ula
Cit that leubeh deungon mukjizat, dilee Ahmad geuboh nama
‘Oh rayek bacut umu lapan thon, geubalek nan Muhammad muda
Meunan leumah dalam Taurit, Nabi indah sangat hanatara
Nyata ubak Tuan Abdullah, bak Aminah sinan keuluwa
Yohnyan beureuhi Tuan Khadijah, pakri kuilah ngon kudaya
Padum lawet lheueh nibak nyan, that sukaan Khadijah muda
Pakri bak jeuet keu suami, Tuhan ya ghani neu peutroh pinta
Kareuna Muhammad that samlakoe, ho siuroe that jroh rupa
Mangken rayek mangken samlakoe, hana sidroe bandeng rupa
Pakriban keu untong keu suami, hana geutukri peubicara
Yohnyan teupike Tuan Khadijah, Poteu Allah nyang bri bahsa
Lalu teuingat dalam hate, geuyue jak tueng Mama bunda
Nyankeu Mama Muhammad yatim, ureueng salihin that takeuwa
Neuyue jak tueng Tuan ‘Atikah, saudara ‘Abdullah geunantoe Mama
Abi Thaleb ureueng lakoe, nyan pi sidroe podu Mama
‘Ohsare troh Tuan ‘Atikah, Khadijah peuindah neu peumulia
Padum natreb neuduek disinan, that sukaan hanatara
Khadijah peubeuet Tuan Atikah, sepeurti jumulah Ureueng kaya
Tuan Atikah yohnyan meuguree, tuntut ileumei nyang that mulia
Khadijah peubeut Zabur Taurit, bit meu ileumei khadijah muda
Neu peubeuet Taurit surat hikam, bit that ‘ajam ureueng muda
Lheueh nyan ‘Atikah nibak meungaji, neu kheundak riwang ureueng tuha
Neulakee droe bak Khadijah, neuwoe pantah u rumoh tangga
Yohnyan neuwoe bak Abi Thaleb, neuwoe bak Ahmad nyang that mulia
Ahmad teumanyong yohmasa nyan, pane tuan tajak gata
Ulon teuka bak Khadijah, kamoe disuroh beukayem teuka
Abu Thaleb pidi sinan, keu sukaan hanatara
Yohmasa nyan Abi Thaleb, kheundak Rabbi Tuhan peunyata
Padum natreb teutap disinan, hana sapeue tan mumara
Tuan Fatimah isteuri Abi Thaleb, sangat raghib sukacita
Droe citka ngon teukeudi Allah, hamel Fatimah Tuhan karonya
Yohnyan Fatimah di dalam brat, bunteng sangat gohlom keuluwa
‘Ohjan neuwoe Ahmad u rumoh, Fatimah mehmoh beudoh sigra
Umu tujoh buleuen Fatimah kandong, cit lam mantong neu peumulia
Abi Thaleb yohnyan neu pandang, lalu teumanyong neu pareksa
Pakon tabeudoh he Fatimah, ‘ohjan leumah Ahmad muda
Kareuna Ahmad aneuk geutanyoe, hankeu namei bak takira
Maka neuseuot Tuan Fatimah, lalu neu peugah sigra-sigra
Tadeungo judo ureueng lakoe, budak lam pruet peumulia
Bukon nafsu bukon kheundak, teuka Ahmad meugrak dada
Leumah Ahmad teuka dijeuoh, kareuna jipok ulee dada
Nyankeu sabab neueu meubeudoh, nyum ka reuloh ulee dada
Ban neu deungo narit meunan, lalu hireuen sukacita
Pihak leubeh deungon mukjizat, budak dalam pruet jibri mulia
Kareuna budak Muhammad teunyoe, nyan geukheun ‘Ali Murtadla
Bameu meugah bak Khadijah, mangken gundah nibak nyangka
Pakri ilah kutueng Ahmad, supaya dapat peubicara
Rupa Ahmad mangken meulaku, ho siuroe jiek peuet ganda
Neuyue surom lom bak Atikah, bak Khadijah neu peuteuka
‘Ohsare troh bak Khadijah, neu peuindah neu peumulia
Neubri makanan ngon minuman, laen nibak nyan sianika
Teulheuh makeun neu pinah hidang, neuduek yohnyan meuseuninya
Yohmasa nyan neubeut Zabur, Taurit Injil lhee peukara
Meunan keumise Tuan Khadijah, laen pi mudah hanatara
Padum lawet nyan bumeunan, teukeudi Tuhan nyang peulara
Bak siuroe teukeudi Hadlarat, geutanyong Ahmad keumala donya
He ‘Atikah jinoe lon tanyong, takheun bak keunong uleh gata
Ahmad jinoe peue buatan, neuduek ngon rakan peue keureuja
Peue na tuan tateumei makanan, keu aneulmiet nyan dum barangna
Saleh hate han tatuban, makanan sikada dumna
Tango kamoe Tuan ‘Atikah, adat na mudah Tuhan karonya
Meung na mudah tabri keurakan, beukeubit tan pakri daya
Kareuna Ahmad sangat miseukin, lagi yatim tan Nang Bapa
Nyang get pakri tamupakat, saleh cit meuganda laba
Proehai tabri nyan keu taulan, tayue jak u Syam beurniaga
Tadeungo kamoe Tuan Khadijah, pakri tailah ta maniyaga
Ureueng nyang meukat beuetbloe-peubloe, panyang akai le bicara
Kricit narit Tuan Khadijah, bekta gundah he saudara
Adat hanjeuet nyan tameukat, meubri namiet nyang jeuet keumira
Barang kadum neu kheundak peumubloe, nabak kamoe Allah karonya
Hingga seupotle ngon uroe, ‘Atikah woe u rumoh tangga
‘Ohsare troh bak Abi Thaleb, troh bak Ahmad nyang that mulia
Yohnyan neubri peukaiyan keu Ahmad, seuleungkapan indah rupa
Yohnyan Ahmad neu teumanyong, pane he Nang tajak gata
Kamoe meujak bak Khadijah, kamoe jisuroh bak kayem teuka
Peubuet neujak bak Khadijah, jinoe neu peugah wahe bunda
Hana sapeue wahe Ahmad, kareuna sabab ji meucinta
Geunap uroe jiyue peureugi, teuma meungaji sipatah dua
Geuyue tanyong he Muhammad, tatem meukat beurniaga
Adat tatem jibri mudah, jibri pangkai tatueng laba
Ban neudeungo narit meunan, teusinyom yohnyan keumala donya
Padum natreb nyan bumeunan, ji seuruhan hana reuda
Bak siuroe meucawe hate, ka geukheunle ubak bunda
Adat na gaseh bak Khadijah, saleh na langkah wahe bunda
Sira meujak kalon nanggroe, meujak kalon proe laku rupa
Meunan neukheun uleh Ahmad, kheundak Hadlarat Tuhan Yang Asa
Lalu meugah bak Khadijah, mangken gagah neuyue lanja
Meunyo neujak u nanggroe Syam, meubri dagangan nyang mulia
Neuyue bukale deungon geudong, geucok dagangan meuneukat geuba
Dilee neuyue cok mutu maknikam, teuma pualam zamrut meutia
Teulheuh nyan neucok nilam pualam, neujok ya’kud jeuneh meutia
Jineh ija deungon sukhalit, ‘aifil binat makwa diwangga
Laen nibak nyan keu ija seundusen, padum meuhimpon han teukira
Kakeu hase dum meuneukat, geupeudieng brat 40 unta
Peuet ploh unta geupudieng brat, geubungka rakyat dum barangna
Hadhir teudong dum kafilah, syeedaga Makkah nyang kaya-kaya
Kricit narit Tuan Khadijah, Mubasyarah deungo sigra
Neujok keureutah kalam daweuet, lalu jisurat sigra-sigra
Tango kamoe Mubasyarah, jinoe kupeugah ubak gata
Adat na gaseh gata keu kamoe, Ahmad sidroe ta peumulia
Barang kaho Ahmad neujak, bek sitapak jarak ngon gata
Peue nyang nafsu beuta turot, beuta ikot uleh gata
Taniet tajak kon tameukat, taireng Ahmad gata dumna
Adat habeh areuta ji buwang, bek talarang uleh gata
Meunyo taubah ban lon peugah, wajeb salah gata kudra
Mangka seuot Mubasyarah, inca Allah ulom ridha
Ban nyang narit Tuan Khadijah, hana ubah silama-lama
Yohnyan meuhimpon dumna rakyat, sajan Muhammad muda bahlia
Lalu neu bungka u nnggroe Cam, rakyat sajan ireng Saidina
Padum lawet neucre nanggroe, trohle sampoe hana mumara
‘Ohsare troh u nanggroe Syam, rakyat sajam dum barangna
Lalu geupiyoh geupeudong khimah, that barullah han teukira
Yohnyan meugah bak saudaga Cam, geuba dagangan nyang mulaba
Meugah saudaga teuka di Makkah, meuneukat barullah han teukira
Ureueng surohan bak Khadijah, meuneukat indah dum peurmata
Lethat teuka saudaga Cam, geujak tanyong meuneukat geuba
Meuneukat geuba jineh maknikam, nilam puwalam yakkut meutiya
Ban jideungo narit meunan, that sukaan hanatara
Saudaga Makkah piyoh lam khimah, geupiyoh payah dum sineuna
Saudaga Cam jiwoe u gampong, maseng-maseng woe u tangga
Ureueng Makkah piyoh lam blang, ngon bunyian sare gabra
Kalhee uroe piyoh disinan, that sukaan hanatara
Teukeudi Allah peurintah Tuhan, raja meu’en Uroe Raya
Geunap lhee uroe raja maen, meunan kayem meurok-rok masa
Jime khanduri deungon tanglong, u teungoh blang mahajana
Jitot tanglong diteungoh blang, miseue bintang di indra
Lalu neujak panghulee Makkah, dum kafilah Ahmad muda
Yohmasa nyan dumna rakyat, ireng Muhammad ublang raya
‘Ohsare troh blang u jeuoh, dien ngon tanglong padam cahya
Yohnyan jingieng uleh rakyat, beureukat Muhammad loen simua
Kareuna kande habeh padam, ujeuen pitan hantom nyangka
Dilee nyangka hantom meunoe, peue bahya nyoe keunoe teuka
Yohnyan raja Cam sangat gundah, seumpom kupiyah dikeupala
Teuma teumanyonglr raja Cam, pakon ka jinoe peue keureuna
Peue alamat nyang jeuet meunan, takheun tuan dumna gata
Angen pitan ujeuen pihan, kande padam peue kareuna
Yohnyan neuseuot Uleebalang, hantom meunan dilee nyangka
Hantom meudeungo hantom meukalon, hana meukon pahdam cahya
Tajak tanyong bak ahli nujum, saleh na maklum Tuhan peunyata
Meuhan jipeugah bak uroe nyoe, kukoh takue dumna gata
Yohnyan gundah dumna rakyat, raja pithat duka cita
Kricit narit Rahet sidroe, na bak kmoe saboh bicara
Nabak kamoe ureueng sidroe, guree kamoe sangat tuha
Bak Rahet nyan saleh na maklum. Kareuna nujum ‘alem raya
Jinoe seumbah bak raja Cam, jiyue jaktueng sigra-sigra
Yohnyan jijak rujang-rujang, lalu ji jaktueng Rahet tuha
‘Ohsare troh nyan u gampong, lalu ji usong pantah sigra
‘Ohsare troh bak raja Cam, seumbah laman pomeukuta
Syah Alam deelat tuanku, nyoekeu Nujum nyang troh mata
Raja peugah ubak Rahet, kande lethat padam cahya
Jinoe tapeugah wahe Rahet, peue alamat keunoe teuka
Nyan neu pugah wahe Rahet, padum zameun meunoe hana
Kareuna droe umu lawet, masa Nabiyullah Musa
Tango kamoe pojanjongan, padum zameun meunoe hana
Nyangka dilee hantom meunoe, dumna kamoe nyangka tuha
Ubak uroe nyoe keunyataan, bak janjongan jinoe kana
Wahe Rahet peue alamat, takheun beumeuhat tapeunyata
Alamat tuanku cit meupeugah, bek gundah pomeukuta
Ureueng mulia teuka keunoe, bak nanggroe nyoe Allah peunyata
Nyankeu ureueng di nanggroe Makkah. Leubeh tuwah diateueh donya
Sabda raja ubak Rahet, neu pugah pat neu peunyata
Bak uroe nyoe tapuleumah, bahle tapoh tapeupahna
Bahle tapoh dumna kawom, meunan hukom dilee nyangka
Tango kamoe meukuta nanggroe, meukheun jinoe meukuta donya
Hanjeuet tapoh ureueng meutuwah, Poteu Allah neu pumulia
Nyan neu peujeuet dumna makhluk, nyang na maujud leumah nyata
Seubab neu peujeuet dumna umat, kareuna Muhammad neu peunyata
Nyankeu museubab ureueng meutuwah, laen pileumah disinan nyata
Pakri tapoh pojanjongan, geutanyoe sinan dum geupeuna
Adat meunan wahe Rahet, pakri nyang get bak gata dumna
Kukeumeung peutamong ureueng meutuwah, p akri ilah toh bicara
Tango kamoe pojanjongan, ta peurjamuan ureueng nyan dumna
Ta peutamong keunoe u dalam, tabri makanan pomeukuta
Ban neudeungo Rahet peugah, neuyue kafilah jaktueng sigra
Bujang jijak bak kafilah, bak ureueng Makkah nyang mulia
Tango kamoe dumkafilah, neu meulangkah ubak raja
Jinoe raja kheundak peujamei, bek sidroe mei tinggai gata
Yohnyan habeh dum meulangkah, ureueng Makkah tamong bak raja
‘Ohban sare troh jidong hadap, seumbah deelat poteu raja
Yohnyan habeh raja pandang, lalu neu tanyong neu pareksa
Wahe Raheb jinoe tapeugah, ta pulumah toh ureueng mulia
Tuanku gohlom keunoe sampoe, saleh tinggai droe sajan unta
Ahmad yatim ngon Mubasyarah, ureueng Khadijah sangat mulia
Raja tanyong tanyong narit, neuyue jaktueng pantah sigra
Yohnyan Rahet peu ek seumbah, bak khalifah poteuraja
Tango kamoe pojanjongan, majeulih reusam neu peulara
Teuma neuyue jak ureueng dua droe, neuyue jak meuntroe ngon panglima
Ban sare troh ubak khimah, teuma leumahle ngon cahya
Yohnyan meuntroe lalu teudong, katroh geujak ngon panglima
Jikalon rupa that samlakoe, dalam nanggroe tan sabohsa
Lang geumilang bukon bubarang, sang buleuen trang tungoh purnama
Miseue buleuen teungoh peunoh, meunan seunaleuk peurumpama
Yohnyan meuntroe neu tundok ulee, that geumalee meuhadap muka
Tango kamoe panghulee Makkah, raja yue peugah saleum bak gata
Neuyue meulangkah Tuan u Dalam, manyoh deundam poteuraja
Inca Allah tuan Meuntroe, meujak jinoe ubak raja
Lalu neujak ngon Mubasyarah, neu meulangkah ubak raja
Teuma teuka awan meupayong, ji peutudong Ahmad muda
‘Ohsare troh u leuen Meuligoe, neu eu jinoe poteuraja
Diyub awan ureueng 4 droe, teumanyong jinoe poteuraja
Tuanku bit jroh ban neu pandang, ureueng nyang panyang nibak nyangna
Raja neukalon leumah neupandang, bukon bubarang indah rupa
Wahe Rahet pakri hai kamoe, peugah jinoe uleh gata
Jinoe tuwanku neutron u bumoe, neujak meuteumeung pomeukuta
Yohnyan raja neutron u bumoe, neujak meuteumeung neucom tangannya
Sare teulheuh neu mumat jaroe, neupeu ek jinoe u astana
Troh u leupur laju u Dalam, neu eu gambaran habeh binasa
Patah takue tinggai badan, putoh meukhan dum beurhala
Teulheuh nyan Ahmad neume u dalam, sigala dum rakyat neupeurap raja
Sajan Rahet duek disinan, sigala kawom rakyat dumna
Geubri makanan peurjamuan, dalam hidang nyang mulia
‘Ohlheueh makeun pinah hidang, peurap hadapan ya Saidina
Duek hadapan tuan Ahmad, Imum Rahet buka haba
Wahe Ahmad neusuet bajee, kamoe lakee kalon rupa
Tuan Ahmad lheueh suet bajee, raja lakee com peugawe donya
Ahmad neubri raja lakee com, neumat jaroe Ahmad raja ucap kalimah duwa
(Asyuhadualla ilahaillallah, wa Asyhaduanna Muhammadar Rasulullah)
Imum Rahet neu ek saksi, Muhammad Nabi Rasul Ta’ala
Imum Rahet duek dilikot Ahmad, neu eu alamat saboh tanda
Wasiet ayah Imum Rahet, dilee yoh hudep saboh tanda
Tanda Nabi akher zameun, rupa sang cumuet timoh saboh tanda
Khatimul Nabi timoh bak rueng, antara glieng2 baho dua
Tamse cumuet teubiet nanoh, bee hilam ban Ciruga
Ban zabet ngen setanggi, bee lahori kheulumbak jeumpa
Jicom Rasul ngon beebeewan, uroe malam meubee sama
Deuh neukalon Imum Rahet, ban nang wasiet bandum kana
Teuma neulakee kheun riwang Cahadat, jaroe neumat tangan Saidina
Neulakee keulon ya Muhammad, beuseulamat lon bak neuraka
Nabi neuseuot ampon bak Allah, alhamdulillah jinoe ampon ka
Teulheueh nyan Ahmad neulakee droe, neukheundak woe u Makkah mulia
Imum Rahet bri seudeukah, areuta barullah han teukira
Peuet ploh unta geubri deureuham, peuetploh pakayan bajee ija
Laen nibak nyan alat peukayan, raja seudeukah keu Saidina
Yohnyan Ahmad neulakee droe, gisa u nanggroe Makkah mulia
Unta pi lheuh Ahmad beurjalan, rakyat bak kandran ateueh unta
Ahamd neujak deungon tapak, hana neutem neu-ek unta
Lhee uroe Ahmad neujak, saket tapak neu bandua
Ahmad neujak ngon Mubasyarah, laen jeumulah droe bandua
Gob laen ateueh kandran, jijak bagah deungon unta
Tuan Ahmad ngon Mubasyarah, neujak ngon gaki dua
Gaki saket tapak pi meunan, ek neujak bak neu peurasa
Tron Firuman bak Hadlarat, Malaikat tron u dalam donya
Tron Jebra-i ubak Ahmad, geujak neugoet urat donya
Kareuna sabab jeuoh jalan, yohnyan geupeu keuot urat donya
Mubasyarah ireng sajan, Ahmad beurjalan jeuoh safa
Padum-padum perheuntian, rakyat sajan ireng sama
Bak siuroe Tuwan Ahmad, qadla hajat dalam safa
Mubasyarah jijak sajan, ngon hampiran sidroe saja
Lheuh meusuci Tuan Ahmad, bee pi mangat ban khleuleumbak jeumpa
S U K A G A L A K, R A K Y A T D U M N A
Ladom jikheun bee ie mawo, jineh gaharu ngon komkomma
Yohnyan hireun Mubasyarah, hantom jieu dilee nyangka
Mubasyarah dum neusurat, dum amanat nyangka nyata
Diphon awai meunan akhe, ji suratle boeh lam angka
Jiboeh lam buku dum ji keubah, suroh Khadijah dum yue kira
Yue Khadijah boeh lam surat, haba ngon buet dum areuta
Limong uroe troh u Makkah, rakyat barullah hireun raya
Digob dilee geujak u Syam, troh lhee buleuen jak nyang teuga
Nyan limong uroe peurjalanan, troh u nanggroe Mekkah mulia
Hireun ji eule asoe Makkah, Ahmad neuwoe toe nibak nyangka
Nanyum neuwoe uroe malam, bak jipadan jeub kutika
Ahmad dilee ngon Mubasyarah, ureueng laen gohlom teuka
Mantong dilikot rakyat teungoh jak, ladom katroh u astana
Teulheueh nyan neuwoe tuan Ahmad, bak Abi Thaleb Mubasyarah mama
Yohnyan Abi Thaleb that sukaan, deukalon ban Ahmad teuka
Mubasyarah jilakee droe, lalu jiwoe pantah sigra
‘Ohsare troh bak Khadijah, Mubasyarah buka haba
Jijok keureutah deungon daweuet, kalam mameh bak tuan saja
Jijok surat bak Khadijah, teubiet pantah sigra-sigra
Ban neukalon haba lam surat, indah sangat hanatara
Dum mukjizat nibak Ahmad, ngon seulamat Tuhan karonya
Lheueng lhee uroe neuwoe Ahmadd, trohle rakyat sajan unta
‘Oh meuteumeung seumbah khadam, surat yohnyan jijok sigra
Khadijah sambot yohnyan surat, geubaca leugat that bit suka
Lheueh neukalon haba la surat, lahe muekjizat Ahmad muda
Droe citka ngon teukudi Allah, jiwoe kafilah sajan unta
Padum-padum ngon piasan, ngon bunyian han teurkira
Yohnyan meugah ureueng woe di Syam, that sukaan lethat laba
Abu Jeuhai meupot-pot leugat, banci keu Ahmad hanatara
Areuta lethat geupuwoe di Cam, yohmasa nyan hana teukira
Meuh ngon pirak han teukhimat, geupudieng brat 40 unta
Khadijah bri dum keu Ahmad, neuyue intat dum barang na
Bak Abi Thaleb neuyue intat, areuta Ahmad 40 unta
Habeh geuintat areuta barullah, suroh Khadijah ureueng kaya
Areuta geukeubah bak Abi Thaleb, yohnyan Ahmad marit sigra
Areuta Khadijah peubuet keunoe, jak kapuwoe dum barangna
Jak tapuwoe areuta nyan, bak Khadijah keudeh teuma
Rakyat puwoe bak Khadijah, lalu neumarah sinan pula
Pakon tapuwoe milek Ahmad, jak taintat bak poareuta
Beudoh rakyat geujak intat, ubak Ahmad lom meugisa
‘Ohsare troh ubak Ahmad, amarah that nibak nyangka
Areuta nyan kon dikamoe, pakon tapuwoe keunoe teuma
Nyang pomilek di Khadijah, tango meupeugah dumna gata
Laba pangkai kon dikamoe, tango jinoe lon calitra
Laba pangkai di Khadijah, Mubasyarah beurniaga
Bitna meujak u nanggroe Syam, mejak me’en kalon donya
Nyang dilon pasai upah, hana lom meuphom lam keunira
Leubeh bak upah keulon geuboeh, ngon peunajoh leubeh bak ganda
Masa dilee janji yoh phon, geulakee lon geubi unta
Unta hantom lon mat taloe, dilon laloe duek lam tahta
Iek deungon ek lon gob basoh, bu lon pajoh dum gob bawa
Beungoh seupot bu lam hidang, upah lon han bak lon kira
Eh bak kaso bu lam hidang, saket badan gob usaha
Pangkai lon tan musigupang, pane jalan meutemei laba
Nyankeu sabab kon areuta kamoe, jak tapuwoe pantah sigra
Jak tapuwoe bak Khadijah, bekta bantah dumna gata
Meunan neukheun uleh Ahmad, ubak rakyat nyang ba areuta
Padum uroe nyang bumeunan, riwang ulang rakyat bawa
Teuma teutap bak Khadijah, Tuan ‘Atikah neuyue teuka
‘Ohsare troh Tuan ‘Atikah, areuta neuyue keubah ubak gata
Ureueng Makkah habeh hireuen, sabab han neutueng dum areuta
Tuwan Khadijah that sukaan, neulakee bak Tuhan bak samporna
Bak jeuet Ahmad keu suwami, bak Tuhan bri kabui pinta
Uroe malam neuleueng jaroe, meujan neumoe tron ie mata
Tuan Khadijah bri peukayan, peursalenan Ahmad muda
Ija bajee deungon makanan, sileumgkapan Khadijah kira
Teuduek haba Tuan Khadijah, ngon Tuan Atikah teutop haba
LAILAHA ILLALLAH, meuwoe kisah keu Ahmad muda
Meuwoe kisah Ahmad ngon rakan, peutploh sahbat lon calitra
Sira lon kisah Abu Jahai, narit ka tinggai padumna lama
Bak siuroe teukeudi Allah, Ahamd beurjalan sidroe saja
Sahbat tinggai hana sajan, neu beurjalan bak rot raya
Teuma meureumpok ngon Abu Jihai, sidroe sagai ngon pihana
Teuma marit Abu Jeuhai, kureueng akai ureueng tuha
Wahe Ahmad pane tajak, treb ka jarak ho kabungka
Masa dilee yoh meupake, gohlom dame ‘ohnoe masa
‘Ohlheueh kapoh rakyat ulon, lheueh nyan kaplueng kajak bungka
Bak uroe nyoe kutueng balah, kacuba meureupah gob peuhina
Adat ek kupoh kah, kutueng balah kee poteuga
Adat kugagah jinoe kupoh kah, gata pi malee bak ureueng donya
Kapreh sinan wahe Ahmad, kucuba mat ku peurasa
Ahmad seuot bek hai Abu, hana soe eu gob peuhina
Adat mate ulon tapoh, hana saboh soe tueng bila
Adat mate gata lon cang, malee hanban gata raja
Hana raja mate sidroe, rakyat lam nanggroe jieu hana
Roe hi gata ureueng syik, ulon putik aneuk gata
Deungon peue seubab tadeungki ulon, peue ulon bri ateueh gata
Pakon ulon takeumeung poh, sabab nyang toh peue kareuna
Abu Jeuhai seuot pantah, jinoe kupeugah sabab kareuna
Sabab kajak rot lam jurong, surak meukeupong kah that raya
Kah ba rakan troh bak 40, ka peukiroh miseue raja
Han thee keudroe kah tan nangmbah, bu kapajoh meuala kada
Lahna gaseh Abi Thaleb, ek keu udep geupeulara
Geubri gandom sijumpet-jumpet, jeuetkeu udep ‘ohnoe masa
‘Ohka rayek hanthee keudroe, ka keumeung gantoe kamoe raja
Miseue ulon na meurakyat, rakan sahbat sidroe dua
Dikah pi meunan wahe Ahmad, mangat gob lihat laku rupa
Kaba rakan dua lhee ploh, ka keumeung kukoh ateueh donya
Ka keumeung raja di nanggroe Mekkah, ka keumeung pinah kamoe raja
Pane kubri kah keurajeuen, meuna mantong udep lon na
Meunan narit Abu Jihai, seuot Rasul Nabi kita
WAHE Abu lon tan hajat, hana lon minat kumeung raja
Ulon dagang aneuk piyatu, hana Maku lon ngon bunda
Kana Abu raja Makah, nama meugah Hasyem bangsa
Ulon nyoe bak bangsa ‘abeudi, bangsa Habeusi geupubloe ba
Ulon namiet bak ABDUL Muthaleb, pane dapat ulon raja
Jinoe Abu ulon meutanggoh, uroe tujoh Abu teuka
Neukrah rakyat bak habeh troh, keunoe u mideuen sigala donya
Jijak kalon ta meureupah, soe nyang pantah soe nyang teuga
Teuga gata leumoh ulon, jeuet gob kalon deungon mata
Nyang ka meuhat ulon talo, kareuna baro umu muda
Meunang gata Abu meuhat, kareuna kuwat lagi tuha
Seupeurti ban Mama Hamzah, kuwat ngon pantah lagi peurkasa
Gata pi meunan wahe Abu, cit meukuru sukee teuga
Tujoh uroe tanggoh ulon, uroe Seunanyan Abu teuka
Abu Jeuhai seuot pantah, han peue salah ulon ridha
Ahmad neuwoe bak Abi Thaleb, neu peugah sabet ubak Mama
Neu peugah bak Saidina Hamzah, Saidina Abas hadle disana
Ahmad peugah bak Khadijah, bak Atikah sahbat dumna
Hingga sampoe bak Khadijah, Ahmad meureupah deungon raja
Khadijah kheun he Mubacarah, ngo meupeugah ubak gata
Nyoe na sikhan peurmadani, buet jaroe Siti nyang mulia
Jameun geukeubah dilee bak kamoe, nyoe buet jaroe Siti Sara
Masa dilee dua krak pakaian, meunan khabaran dilee nyangka
Tempat meureupah Ahmad sidroe, ngon Abu Jeuhai meunan kata
Masa ji peugot uleh Siti, munan teupike dalam dada
Nyan isteuri Nabi Ibrahim, kawom nyang karim nyang that mulia
Neukheun meupake ureueng dudoe, cuco ku sidroe Ahmad muda
Nyankeu sabab neu peugot tika nyan, teumpat meureupah ureueng nyan dua
Peurmadani cit dua ban, areuta sikhan dua rupa
Sikhan bungong cit teudong-dong, meunan bangon laku rupa
Sikhan bungong cit teueh-eh, pihak areh Siti Sara
Bungong teudong keu Muhammad, meunan baiat dilee nyangka
Bungong teu-eh keu Abu Jeuhai, meunan akai Siti Sara
Abu Jeuhai ureueng talo, meunan laku bak geukira
Muhammad sidroe ureueng meunang, bukon bubarang suka cita
Tuan Khadijah lom kheun meunoe, tango kamoe dumna gata
Peurmadani nyang turon-muron, troh bak cahcong nyangka lama
Hingga katroh ubak kamoe, bak uroe nyoe troh bak gata
Sajan meulawan ngon Abu Jeuhai, meukheun akai ubak gata
‘Oh meuhadap deungon Muhammad, gata peurab pantah sigra
Sinan tahimpon peurmadani, buet jaroe Siti nyang mulia
Sinan tahimpon u hadapan, teumpat sinan ureueng nyan dua
Taeu bungong bek meutuka, bek meugisa bak takira
Bungong teu-eh bungong teudong, taeu bak keunong uleh gata
Teuma seuot Mubasyarah, ban nyang titah ulon ridha
Habeh titah neu amanah, habeh narit neu peunyata
Abu Jeuhai yohmasa nyan, bukon bubarang duka cita
Lalu jinguile ngon peukayan, sepeurti ban pakaian raja
Nyankeu aneuk raja Makah, rakyat barullah han teukira
Lalu meusu bunyi-bunyian, ulah bangon uroe raya
Geupehle gong deungon geundrang, bukon bubarang sangat suka
Geupeh canang geyub seurune, that bit rame rakyat dumna
Gusok beeula deungon keucapi, rakyat dum bit sare gubra
Ladom jimele ngon ‘Alam, panca lugam sindi wareuna
Ladom jimat payong kuneng, sangat ingen taeu rupa
Payong hijo payong puteh, that bit meuceh jroh that rupa
Lalu jitotle beudee nubat, Lalu beurangkat aneuk raja
Troh u mideun Abu Jeuhai, rakyat rame meuleulaksa
Abu Jeuhai troh u mideun, ngon bunyian hanatara
Ulon peuduek haba siat, meuwoe riwayat keu Ahmad muda
Yohnyan Ahmad bak Khadijah, tango lom kisah peugawe donya
Yohmasa nyan Tuan Khadijah, neu peuindah Muhammad muda
Dumna sahbat nyang jak sajan, neubri peukayan dum barang na
Tuan Hamzah Tuan Abbas, bak Khadijah nyang that mulia
Abi Thaleb pi disinan, that sukaan hanatara
Neu bukale deungon geudong, geucok payong peukayan raja
Neucok yohnyan pakaian indah, that barullah hanatara
Neu buka geudong ban seukalian, neucok peukayan nyang mulia
Neucok ija dum nyang haloih, meukasab meuh ngon peurmata
Habeh neubri dumkeu Ahmad, dumna alat han teukira
Neubri seuluweue peuneugot Istambul, warna hijo hanatara
Tujoh lapeh neusok seuluweue, indah laku manyoh mata
Ikat kiieng jroh meuragam, luwa dalam indah rupa
Meutatah intan deungon maknikam, peungeuh malam sangka faja
Neuboeh diulee kulahkama meuh, cahya peungeuh u andara
Habeh leungkap dum peukayan, meuh ngon intan indah rupa
‘Ohroh pakayan nibak asoe, buleuen ngon uroe pahdam cahya
Nyang dum neungui intan maknikam, leubeh cahyaan Muhammad muda
Lang geumilang bukon bubarang, ‘oh tapandang buleuen purnama
Miseue uroe teungoh peunoh, meunan seuneuleuk cahya angeta
Cahya limpah ban mata uroe, sigala nanggroe jiplueng cahya
Cahya Muhammad cit trang mandrang, hanjeuet tapandang indah rupa
Lom meutamah cahya maknikam, cahya puwalam yakkut meutia
Seumilu mata soe nyang pandang, lang geumilang limpah cahya
Teulheueh Muhammad ngui peukayan, Khadijah yohnyan meugeukira
Neuyue peuteubiet bunyi-bunyian, sileungkapan dum anika
Duablah laram dum bunyi-bunyi-an, rakyat yohnyan meuseusuka
Geupehle gong geuyup seurune, rakyat rame hanatara
Geupeh geundrang deungon canang, bukon bubarang sajan legura
Geuyup suleng geupeh tambo, bit that leucu hanatara
Padum-padum ngon nafiri, lailan keucapi sangkai kala
Su geundrang ngon geudeumbak, piasan galak rakyat meulaksa
Geupeh ngon mong-mong sare meudeungong, tadeungo kram-krum hareudam mama
Habeh meusu dum bunyian, rasa nyum lham ‘alam donya
Muhammad neujak sajan ngon ‘Abbas, sajan ngon Hamzah podu Mama
Abi Thaleb picit sajan, ireng janjongan keumala donya
Hamzah ngon ‘Abbas ngon Abi Thaleb, teulhee sapat sisaudara
Nyang jak rot wie nyankeu Mama, rot unun teuma sahbat dumna
Lalu teuka awan meupayong, ji peutudong keumala donya
Padum-padum deungon ‘Alam, panca lugam sandi warna
Ladom pupanji ladom peupayong, bukon bubarang indah rupa
Meuhato payong that barullah, payong mirah payong suwasa
Payong hijo payong kuneng, hanjeuet tangieng silala mata
Payong meuh na payong keulabee, Meujampu ngon payong safa
Ireng Muhammad rakyat barullah, subhanallah meuleulaksa
‘Ohsare troh nyan u mideuen, that sukaan rakyat dumna
Abu Jeuhai pi disinan, rakyat sajan han teukira
Ngon bunyian dumna alat, suara hibat han teukira
Adat jikalon uleh Ahmad, saleh teukeujod jieu rupa
Meunan suka Abu Jeuhai, meunan akai ileumei hana
Abu Jeuhai pitroh u mideuen, leumah jikalon Ahmad muda
Yohnyan leumohle ngon asoe, ban mata uroe Muhammad muda
‘Oh jipandang ubak Ahmad, lalu teukeujot jieu rupa
Miseue uroe teungoh reumbang, bukon bubarang limpah cahya
Dumna rakyat yohmasa nyan, han jiteuntang Muhammad muda
Leumoh badan leumoh urat, yohnyan teupetle ngon mata
Hanjeuet jipandang ateueh Muhammad, indah sangat hanatara
Laju meuhadap deungon Muhammad, dumna rakyat meuleulaksa
‘Oh lheueh nyan teuka Mubasyarah, teukeudi Allah Tuhan Nyang Asa
Lalu jime peurmadani, bak beurdiri Ahmad muda
Abu Jeuhai ka jipeurab, ka meuhadap ngon Ahmad muda
Abu Jeuhai sangat teukabo, hana syuko bak Haq Ta’la
He Muhammad tango kamoe, bak uroe nyoe katroh masa
Adat nalom le nibak nyan, adat dum bintang pi habeh fahna
Yohnyan beungeh Tuan Hamzah, phalawan meugah nyankeu Mama
Kricit narit Tuan Abbas, bek that beungeh he saudara
Piyoh dilee meusijameung, citna Tuhan neu eu nyata
Hana meuhat ban jikheun nyan, hana fireuman bak jih teuka
Ban neudeungo narit Abbas, Tuan Hamzah hanale dawa
Yohnyan rakyat meuribee-ribee, dua sukee meureutoh laksa
Leubeh sukee kawom Muhammad, sajan rakyat han teukira
Yohmasa nyan jimeutaroh, meugeurupoh jibale raja
Abu Jeuhai deungon Muhammad, taroh le that meuploh bara
Tuan Khadijah yohmasa nyan, ubak Tuhan neu meupinta
Neulakee tulong nibak Tuhan, neu peumeunang Ahmad muda
Muhammad cut teungoh seudang, umu lapan thon muda bahlia
Neu peumeunang bak Abu Jeuhai, meunan neulakee bak Haq Ta’ala
Ya Ilahi poku Rabbi, Tuhanku neubri nyang that kaya
Meu-ek meunang Muhammad sidroe, nazar kamoe dum barang na
Kubri seudeukah umu lhee uroe, barang kasoe ureueng teuka
Meuh ngon pirak umu lhee uroe, kubri sinaroe faki ulama
Laen nibak nyan deungon peukayan, deungon makanan dum barang na
Teulheueh Khadijah nazar neuboeh, langet tujoh miseue geumpa
Pinto Syuruga ngon pinto langet, leungkap shamad dum barang na
Pinto nuraka tujoh pangkat, habeh tutop dum simuwa
Malaikat teuma nyan dampeng Po Allah, neu peuseumbah bak Haq Ta’la
Ya Tuhanku tango kamoe, meungadu droe ubak gata
‘Arasy Kurusi Loh ngon Kalam, pakon meuguncang peue keureuna
Bak uroe nyoe habeh shamad, peue alamat ya Rabbana
Pinto Nuraka habeh teugunci, leungkap sare dum barang na
Pinto langet tujoh lapeh, pakon habeh dum teubuka
Pinto Syuruga lapan pangkat, teuhah shamad dum simua
Bak uroe nyoe habeh shamad, peue alamat neu peunyata
Tron firuman nibak Tuhan, Malaikat yohnyan deungo nyata
Kadeungo he Malaikat, Nabi Muhammad ka meubahgiya
Nyang kugaseh he Malaikat, Nabi Muhammad nyang that mulia
Jikheundak meureupah Abu Jeuhai, ureueng beubai tan agama
Yohnyan Jebra-i peuek seumbah, ubak Allah Tuhan Nyang Asa
Ya Tuhanku tadeungo jinoe, Muhammad sidroe aneuk muda
Abu Jeuhai raya panyang, pakri untong brat sitara
Beuka sit Muhammad nyo geunaseh, kamoe neubri tron u donya
Tron Firuman nibak Tuhan, jakle katron dalam donya
Kajak bantu Muhammad sidroe, bak uroe nyoe dum barang na
Yohnyan Jebra-i ngon Mika-i, jitron sare han teukira
Tron Malaikat ngon Israfi, ngon Mika-i ‘Izraila
Malaikat dum ireng sajan, Meuhimpon bak Muhammad muda
Yohnyan Nabi lethat sahbat, han teukhimat meuribee laksa
Malaikat dum sajan Muhammad, sangat kuwat han teukira
Abu Jeuhai yohnyan meuhadap, laju jipeurab bak Muhammad muda
Wahe Muhammad muda samlakoe, poteu kawoe he muda bahlia
Kareuna gata han that kuat, tacuba mat ureueng tuha
Muhammad kheun bak Abu Jeuhai, gata dilee ureueng tuha
Lagi gata that meukheundak, kamoe budak hana kuwasa
Abu Jeuhai marit meunoe, tango kamoe Muhammad muda
Got gata Muhammad dilee, kareuna kee nyoe that peukasa
Meunyo kayue ulon dlee, jeuet keu abee tuboeh gata
Meunan jikheun ubak Muhammad, teukabo that hanatra
Tadeungo he Abu Jeuhai, hana sagai syuko gata
Kareuna gata peuneujeuet Tuhan, pakon meunan teukabo raya
Saleh hantroh ban takheun nyan, gata makheuluk diateueh donya
Pakri kuasa gata makheuluk, han ngon kheundak Allah Ta’ala
Ulon teunyoe kuasa Allah, ban peurintah neu karonya
Gata sidroe kuasa that, ban nyang hajat nyang digata
Get gata cuba dilee, kamoe dungei hana biasa
Adat meunan Muhammad sidroe, ka lon boet jaroe ureueng tuha
Bek that gagah he Abu Jeuhai, gata beubai hana bicara
Hana takeuse ubak Muhammad, dumna rakyat jieu rupa
Bak uroe nyoe hana peue syok, hana teujalok manusia
Abu Jeuhai mat rante Muhammad, jibeudoh leugat pantah sigra
Rante meutatah mutu maknikam, ji keumeung hantam Muhammad muda
Teukeudirullah akan Muhammad, Malaikat sajan seureuta
Malaikat laen meuribee laksin, Muhammad Amin jieu rupa
Malaikat peuet sajan Muhammad, kuat that hanatara
Yohnyan jiputie Muhammad sidroe, Abu Jeuhai jinoe beungeh raya
Meuhambo darah pi han meugrak, pihak ,muekjizat peugawe donya
Ngon tulong Tuhan bak Malaikat, Nabi Muhammad that peukasa
Lom jiputa ngon sunggoh hate, nyuem kareule jeup-jeup angeta
Muhammad sidroe hana meugrak, keurija Hadlarat Allah Ta’ala
Lheueh jiputie that amarah, teubiet darah ureueng tuha
Teubiet darah jeueb ujong jaroe, Muhammad sidroe hana meuriba
Yohnyan leumoh Abu Jeuhai, gadoh akai pungo gila
Yohnyan jikheun ubak Muhammad, kamoe sangat payah rasa
He Muhammad tadengo kamoe, tacuba jinoe uleh gata
Kaneu seuot Muhammad Amin, Rabbul ‘alamin bri kuasa
Inca Allah hanpeue salah, kheundak Allah Tuhan Nyang Asa
He Abu Jeuhai peulara droe, gata sidroe ureueng tuha
Tango kamoe ya Muhammad, cit lam ingat meurok-rok masa
Yohnyan Muhammad lalu meungucap, leumoh leumbot deungo suara
Subhanallah wal hamdulillah, walailaha illallah wallahu akbar
Walahaula walaquwata illa billahil ‘adhiyil ‘adhim
Allah Ta’ala nyang bri kuwat, Muhammad that yohnyan kuasa
Teulheueh meungucap Muhammad Amin, rante yohnyan neumat dipunca
Lalu neuputa Abu Jeuhai, teukeudi Allah Tuhan Nyang Asa
Malaikat peuet sajan tulong, lalu meulambong u andara
Abu Jeuhai ka lam awan, ube kumbang leumah u donya
Ban jikalonle asoe Makkah, rakyat barullah han teukira
Dumna rakyat tundok ulee, that geumalee jeuet angeita
Yohnyan Khadijah that sukaan, rakyat sajan sukacita
Sabab neukalon Abu Jeuhai, neu eu kalam awan miga
Sukee Abu Jeuhai bandum gundah, reubah limpah pungo gila
Teuka ayah Abu Jeuhai, ji peugah hai bak Muhammad muda
Wahe Muhammad ta ampon, keusalahan nibak gata
Ta peuampon sigala hai, Abu Jeuhai raya that deeca
Ban neudeungo narit meunan, neu peuampon yohnyan bak ayahda
Abu Jeuhai sambot yohnyan, neu theun tangan Muhammad muda
Padum lawet srot dimanyang, rhet lam tangan peugawe donya
Watee Luho ka lam awan, watee ‘Asa rhet u donya
Adat han neu samboet uleh Muhammad, hana meupat meuhambo anggeita
Hana neubrile meuanco, habeh meuwoe dum angeita
Deungon beureukat tangan Muhammad, cit seulamat bacut cidra
Dumna rakyat yohmasa nyan, dum seukalian sukacita
Lalu ji deumpek ngon jisurak, kawom Muhammad sukacita
Kawom Abu Jeuhai bandum jimoe, limpah sinaroe ngon ie mata
Abu Jeuhai jipuwoele kawom, ngon bunyian han teukira
Troh Muhammad nyan u rumoh, rakyat peunoh meuleulaksa
Dumna rakyat suka ji pandang, hansoe teuntang Muhammad muda
Mangat keuhate dumna rakyat, Malaikat sukacita
Asoe ‘Arasy asoe Kurusi, suka hate hanatara
Asoe langet tujoh lapeh, yohnyan habeh sukacita
Mengucap teusebeh ngon seulaweuet, pujoe Muhammad nyang that mulia
Yohmasa nyan Tuan Khadijah, aulia Allah nyang samporeuna
Lalu neu meuhoi Mubasyarah, yohnyan neupeugah neucalitra
Nyoebuet jaroe Tuan Siti, peurmadani nyang that mulia
Tapuwoe keunoe hareuta nyan, bukeuti tangan Siti Sira
Laen nibak nyan that barullah, neubri seudeukah dum barangna
Neuyue tuengle faki miseukin, sigala mukmin habeh kaya
Yohmasa nyan faki miseukin, ureueng gasien habeh kaya
Peukayan le that peunoh mideuen, yohmasa nyan meuhila-hila
Ladom sikhan ladom dua khan, ladom tuan han sapeue na
Dumna faki ngon miseukin, jileueng amin lakee do’a
Beuseulamat Tuan Khadijah, aulia Allah nyang that mulia
Maseng-maseng woe u gampong, teutap tanglong Muhammad muda
Sigala sahbat pi cit sajan, uroe malam keunan geuteuka
Rakyat teutap di rumoh droe, Muhammad sinaroe sangat mulia
Dudoe teuma lheueh nibak nyan, deungo hai taulan ulon calitra
Tuan Khadijah peulheuh nadar, yohnyan meugah sigala donya
Sigala faki deungon miseukin, ureueng salihin habeh kaya
Umu lhee uroe nazar Khadijah, meuh barullah han teukira
Lethat seudeukah yohmasa nyan, ureueng miseukin habeh kaya
Suka hate dum seukalian, jilakee yohnyan bandum do’a
Tuan Khadijah beuseulamat, deungon Muhammad nyang that mulia
Padum lawet dudoe nibak nyan, teukeudi Tuhan nyang peulara
Yohmasa nyan Tuan Khadijah, meuwoe gaseh badan muda
‘Ohteu ingat keu Muhammad, gaseh sangat hanatara
Bukon rindu sangat deundam, uroe malam duka cita
Bukon sayang sangat rindu, leumah neu eu nyum dimata
Hate beureuhi sangat bit rindu, kheundak meujudo deungon Muhammad muda
‘Ohjan malam deungon uroe, nyum meulumpoe leumah nyata
Meujan leumah teungoh malam, teungoh siyang nyum kateuka
Nanyum siat pi hana cre, dihate-hate dimata-mata
Padum natreb nyan bumeunan, neuyue surohan Muhammad muda
Neuyue jak kheun bak Muhammad, gaseh sangat hanatara
Neuyue tueng ulon keu isteuri, areuta meubri dum barang na
Yohnyan jijak peusurohan, bak janjongan peugawe donya
Ban sare troh bak Muhammad, ban amanat neu calitra
Ya Muhammad neuyue kheun bak kamoe, deungo jinoe Khadijah kata
Neuyue tueng droe keu isteuri, gata suami diateueh donya
Meuh ngon pirak deungonn peukayan, neubri Tuan nyan keugata
Tuan Khadijah neukheun meunan, nyawong badan podigata
Tuan Khadijah sangat yakin, that bit ingin keu agama
Leumah neukalon lam kitab Taurat, agama Muhammad Tuhan ridha
Neu peutron agama nyang sibeuna, Tuhan peuteumuen diateueh donya
Meunan neukheun Tuan Khadijah, kareuna Allah hana soksangka
Lom neuyue kheun Tuan Khadijah, neuyue jak peugah bak ayahnda
Neuyue jak peugah bak Khawilah, neuyue peunikah droe neubandua
Tango kamoe peusurohan, meukheun tuan nyoe bak gata
Pakri meulakee bak Khadijah, kamoe la’eh faki hina
Tuan Khadijah kaya limpah, areuta barullah han teukira
Pakri geutueng kamoe gasien, Khadijah nyan ureueng kaya
Hawilah han neutueng kamoe, malee hansoe mei bak donya
Yohnyan jiwoe peusurohan, jipeugah meunan bak calitra
Khadijah deungo haba Muhammad, maken sangat duka cita
Dua lhee uroe seulheung nibak nyan, lom neuyue kheun miseue nyangka
Bak uroe nyan lom neuyue suroh, neuyue peugah bak Muhammad muda
Lom neuyue kheun bak Muhammad, meuyue neugaseh bek meudakwa
Makna neugaseh deungon sayang, kamoe neutueng keu hamba gata
Ulon namiet uleh Muhammad, neutueng keu namiet kamoe hina
Meunan neukheun Tuan Khadijah, peunoh limpah deungon ie mata
Padum-padum go nyang bumeunan, sabe neuyue kheun hana reuda
Padum-padum neuyue jak peugah, teukeudi Allah Tuhan Nyang Asa
Yohnyan teusuwe Lam hate Nabi, kheundak Rabbi Poteu Nyang Asa
Lalu neuyue jak peusurohan, neuyue jak kheun bak ayahnda
‘Ohsare troh bak Hawailah, lalu jipeugah pantah sigra
Tadeungo kamoe ya Hawilah, kamoe peusuroh Muhammad muda
Neu keumeung meukawen ngon Khadijah, jinoe neu peugah lon deungo nyata
Meukeucit mei jeuet meukeucit mei han, takheun tuan uleh gata
Kricit narit tuan Khuwailah, yohnyan neu peugah laju sigra
Khawailah seuot he peusuruhan, pakri lon tueng Muhammad muda
Kareuna Muhammad ureueng miseukin, lagi yatim tan Nang Bapa
Aneuk kamoe Tuan Khadijah, lam nanggroe Meukah hanasoe kaya
Lom ngon rupa that sambinoe, ngon meubudoe get ngon bahsa
Lagi malem amat sangat, unta lethat han teukira
Yohnyan jiwoe peusuruhan, bukon bubarang dukacita
Lalu ji peugah bak Tuan Khadijah, peunoh limpah deungon ie mata
Khadijah neujakle bak ayah, neujak peugah pantah sigra
‘Ohsare troh ubak ayah, lalu neupeugah neucalitra
Wahe ayah pakon han neutueng, tateumimpeung keu Ahmad muda
Hana neutupeue wahe ayah, Muhammad leubeh diateueh donya
Hana neuthee hana neutuban, Muhammad nyan ureueng mulia
Sikati duablah laksa Nabi dilee, nyang Muhammad panghulee dum simua
Nabi Muhammad Saidil Mursalin, ‘ainal na’in Muhammad nama
Lagi kawom Nabi Ibrahim, nyang that karim sangat mulia
Kareuna Muhammad leubeh deurajat, jeueb jeueb Kitab Tuhan peunyata
Lompi leumah dalam lumpoe, Tuhan sidroe nyang peunyata
Nyanggot neutueng wahe ayah, habibullah Muhammad muda
Meuhan neutueng Muhammad sidroe, aneuk neunyoe tan bahgia
Bek neutilek kareuna gasien, hana pakon hareuta dumna
Adat hareuta pi mei mudah, wahe ayah Muhammad muda
Neupuwoe di Syam 40 unta, bak maniaga wahe ayahnda
Hadiah raja Syam hanpeue peugah, Mubasyarah nyang keumira
Peuet ploh unta neu peudieng brat, bak meuneukat he podu raja
Nyandum neukheun Tuan Khadijah, Tuan Khawailah hancit suka
Kareuna han mangat bak hate geuh, kareuna malee han geuridha
Ban neudeungo narit meunan, Khadijah yohnyan neuro ie mata
Tuwoe keu laen Tuan Khadijah, peunoh limpah deungon ie mata
Droecit ka ngon teukeudi Allah, Tuan Khadijah mita bicara
Tuan Khadijah carong hansoe, neumita jinoe rot neudaya
Tuan Khadijah areh sangat, jeuet jipeungeut meuayahnda
Kareuna neu geu kheundak meujudo, geulanggeh uleh gata
Kheundak ulon meuseudeukah, asoe Meukah dum barang na
Sithon dua seun neubri seudeukah, adat Khadijah ureueng kaya
Bandum neubri faki miseukin, sigala mukmin syiah ulama
Kricit narit Tuan Khawailah, hanpeue salah he bijeh mata
Yohnyan Khadijah peuhase makanan, sileungkapan catirasa
Neuyue peugot deungon keuleumbak, bee meuhalak gahru jeumpa
Geuboeh beewan deungon seutanggi, geujampu lagi deungon komkomma
Deungon ‘imfaran na sigeutu, indah laku hanatara
Hase makanan dalam hidang, geupangge seukalian faki ulama
Yohnyan faki dum beurjalan, meukawan-kawan miseue kandra
Ladom teuka nyang ladom woe, meugantoe-gantoe hana reuda
Teulhee uroe nyang bumeunan, pajoh makanan meusuka-suka
Uroe teulhee neubri seudeukah, asoe Makkah habeh kaya
Yohmasa nyan Tuan Khadijah, teukeudi Allah laen bicara
Yohnyan neubri arak Meuse, meunan teukeudi Allah Ta’la
‘Ohlheueh neubri keu Tuan Khawailah, lalu reubah mabok ganja
Gadoh ingat Khawailah pansan, Khadijah yohnyan juru bahsa
Geuyue jok beudak bak dendayang, geuyue jok rijang yohnyan sigra
Neuyue jok deungon khuleumbak gahru, neuyue leumo tuboh ayahnda
‘Ohsare lheueh jiboeh beudak, yoohnyan teukeujot lalu jaga
Sare jaga nibak pansan, teuingat yohnyan ureueng tuha
Neucom badan ngon beebeewan, harom tuan jeub-jeub angeita
Lalu hireun Tuan Khawailah, bit that indah pane teuka
Soe na saleh boeh ubak kamoe, takheun jinoe meudeungo nyata
Maka seuot Tuan Khadijah, lalu neu peugah ubak ayahnda
Hana neutusoe wahe ayah, jinoe lon peugah ubak ayahnda
Ayah mabok hana teuingat, Nabi Muhammad geulumo bak gata
Meulintee ayah Nabi Muhammad, nyang that leubeh diateueh donya
Nyankeu geuboeh dum beebeewan, ubak badan he ayahnda
Ban neudeungo meunan jipeugah, neukhem meuhah-hah ureueng tuha
Hana sapeuele kajeuet neukheun, yohmasa nyan ka neuridha
Pihak ‘areh Tuan Khadijah, han sipatahle neudawa
Tuan Khadijah yohmasa nyan, neubri peusurohan Muhammad muda
Ayah kamoe ka neuridhaan, meunan neukheun neu peunyata
Lalu jijak bak Muhammad, ban amanat neucalitra
Neu deungo kamoe Muhammad Amin, leubeh karim nyan bak gata
Geuyue tueng droe keu isteuri, bak meusampe gaseh ngon gata
Teuma geuseuot Muhammad Amin, kamoe gasien that bit hina
Kamoe tuan faki miseukin, lagi yatim tan Nang Bapa
Kareuna Khadijah kaya limpah, meutamah meugah diateueh donya
Ban nyang kheundak uleh Khadijah, kareuna Khadijah ureueng kaya
Adat jiturot han jibantah, inca Allah ulon ridha
Areuta jih le jitem buwang, tacuba tanyong tapareksa
Teulheueh nyan jiwoe peusurohan, laju jitanyong pantah sigra
‘Ohsare troh ka jipeugah, Tuan Khadijah hana dakwa
Peue nyang kheundak ulon turot, ulon ikot ban nyang hawa
Asai beuneu tueng kamoe keu isteuri, bahle reule dum areuta
Beuka sit neuyue boih areuta barullah, inca Allah ulon ridha
Meunan neukheun Tuan Khadijah, kareuna Allah hanasok sangka
Bek teuka sok Muhammad sidroe, bahle neutueng dum areuta
Khaba Muhammad meulaen-laen, hana saban bak calitra
‘Oh neuwoe di Syam meulaen-laen, maseng-maseng khilaf ulama
‘Oh neuwoe u nanggroe Meukah, bak ‘Atikahle neuhala
Saboh riwayat Muhammad Amin, ‘oh neuwoe di Syam laen calitra
Padum natreb teutap dirumoh, sajan ‘Atikah geunantoe bunda
Bak siuroe Tuan ‘Atikah, yohnyan neu peugah bak Muhammad muda
Neuyue lakee upah bak Khadijah, neuyue lakee meuh nyan keudahna
Muhammad Amin neujak pantah, bak Khadijah ureueng mulia
‘Ohsare troh bak Khadijah, neulakee upah neuhue Unta
Tadeungo he Tuan Khadijah, tabri upah nyan keu dahna
Lalu neu seuot Tuan Khadijah, kana upah bak Muhammad muda
He Muhammad hana upah, areuta Khadijah neutueng keu dahna
Ku keumeung peukawen Muhammad sidroe, ngon ureueng nyang get bahsa
‘Oh neudeungo narit meunan, beurtangisan Muhammad muda
Ban neu kalonle Abi Thaleb, geumoe meureb-reb ngon ie mata
Teuma seuot Muhammad Amin, neu peugah yohnyan ubak Mama
Hana hase jibri upah, ulon that sah ban si nista
Padum lawet nyan bumeunan, lom neuyue kheun miseue nyangka
Teukeudi Allah bak siuroe, ‘Atikah jinoe meuseurapa
Pakon meunan Tuan Khadijah, pakon jiubah janji nyangka
Lalu neujak Tuan Atikah, bak Khadijah yohnyan sigra
‘Ohsare troh bak Khadijah, neu peuindah ureueng tuha
Neu eu Atikah musa masam, Khadijah muphom dalam dada
Tango kamoe Tuan Khadijah, gata meugah nyang that kaya
Patot keumuen lon tapeuwayang, teugoe jih gasien tapeuseunda
Janji dilee pakon taubah, nyum-nyum hansah narit gata
Patot ta peuwayang Muhammad Amin, yatim gasien tan Nang Bapa
Tango kamoe Tuan Atikah, bit leumpah narit gata
Hajat kamoe citka dilee, hanasoe thee dalam dada
Ulon peugah jinoe beusah, meungta gaseh nibak gata
Kheundak ulon keu isteuri, keu suami Muhammad muda
Ngon Muhammad Amin kukheundak meukawen, padum seun musem ulon cinta
Hana patot ulon peuwayang, Muhammad janjongan panghulee hamba
Ngon Muhammad Amin ku kheundak meukawen, manyoh meucen ku lam donya
Nyankeu haba ulon peugah, he Atikah ta bicara
Adat meunan he Kahdijah, kuthee nyosah narit gata
Teutapi Muhammad ureueng gasien, gata tuan ureueng kaya
Keu meuh pirak hana lon hajat, akan Muhammad nyang lon cinta
Atikah deungo narit Khadijah, bit sunggoh sah narit gata
Dudoe teuma Tuan Atikah, bak Warakah neu peuteuka
‘Ohsare troh neu horeumat, nneu mupakat droe neubandua
Tuan Warakah pakat keumah, neu peunikah Muhammad muda
Warakah peunikah Muhammad Amin, deungon kumuen ureueng mulia
Droecit deungon teukeudi Allah, nikah sudah ka samporeuna
Muhammad meukawen ngon Khadijah, Muhammadullah peurumoh pertama
Nikah sudah neupeu ek u rumoh, Tuan Khadijah peumulia
Neujok ngon ie saboh seurahi, ngon srah gagki Muhammad muda
Khadijah com gaki Nabi Muhammad, geuba leugat ubak tahta
Ateueh tahta geupeuduek Muhammad, Khadijah that sukacita
Teuma geusuntekle deungon beebeewan, dum dendayang hate suka
Teuma geubeuotle deungon makanan, peurjamuan dum anika
Teulheueh neu makeun neupinah hidang, Khadijah yohnyan hate suka
Hajat meusampoe hase makeusud, Tuhan makbud nyang karonya
Tron Jebra-i bak Muhammad, firuman Hadlarat neucalitra
Tadeungo kamoe Muhammad Amin, dilee gasien jinoe kaya
Meunan fireuman neuyue bri ingat, hai Muhammad ubak gata
Gata jinoe kaya limpah, Tuan Khadijah bri areuta
Tuan Khadijah mangat hate, neu pandang Nabi manyoh mata
Muhammad teutap bak Khadijah, peurintah Allah nyang peulara
Teuka malee bak Khadijah, malee tuan Muhammad muda
Sabab malee tuha bacut, le gob seubut ureueng lingka
Hingga sampoe bak Khadijah, haba fiteunah inong tuha
Yohnyan Khadijah malee hanban, uroe malam tron ie mata
Uroe malam neutop ulee, teuka malee dalam dada
Neu leueng jaroe neu tangah u langet, neumoe meureb-reb ngon ie mata
Ya Tuhanku gata nyang thee, dalam ileumei teuka nyata
Hana lon thee ulon kasyik, Muhammad putik lagi muda
Gob caci jeub-jeub gampong, dawok jikheunle gob lingk
Gob fiteunah lam nanggroe Maukah, bahle lonjak bek jeuheut nama
Adat han neutueng nyawong, beklon kalon makhluk nyang na
Areuta bandum lon keu Ahmad, ubah hanjeuet ya Rabbana
Tuan Khadijah jimee nyawoeng, tulo kaloe barang masa
Tujoh uroe sabe meunan, teukeudi Tuhan nyang kuasa
Malam tujoh neuwoe Muhammad, neu deungo seungap ureueng hana
Ahmad neu ek laju u rumoh, ureueng tan saboh na suara
Namiet laen jeub-jeub teumpat, sinan rame that suara
Teumpat Khadijah sidroe pitan, nyang na hidang ngon peulita
Tamong Ahmad eumpat tido, leumah neu eu teungeut indra
Khadijah eh neutop ulee, basah bajee ro ie mata
Ahmad peugoe Tuan Khadijah, pakon taeh teungeut sinja
Khadijah seuot hai panghulee, saket ulee lon hantara
Mata saket bandua blah, han jeuet leumah lon eu rupa
Khadijah beudoh neutop badan, geucok hidanganle neubuka
Pajoh makanan dua sapat, Khadijah bacut peulumah muka
‘Ohlheuh makeun basoh tangan, Khadijah riwang bak eh nyangka
Muhammad seumbahyang dua rakaat, seumbahyang hajat teumpat disana
Lheueh seumbahyang dua rakaat, troh Malaikat Jebra-i teuka
Jebra-i peugah haba Khadijah, na fiteunah bak ureueng lingka
Jikheun bak Allah malee leupah, tuha Khadijah muda gata
Malee Khadijah dawok jimoe, tujoh uroe nyangka duka
Tuhan suroh gata Muhammad, seumbahyang hajat lakee bak muda
Muhammad seumayang dua rakaat, Malaikat sajan seureuta
Teulheueh seumayang kheun Jebra-i, ka Tuhan bri kabui pinta
Ulon kawai gata Ahmad, jak talihat pakri rupa
Ahmad neu ek laju u rumoh, panyot neutot neupeuget sigra
Nyoekeu ubat bacut lon boeh, bak keupala lon boeh sigra
Seuot Khadijah neubri keunoe, bahle keudroe lon keureuja
Hai Khadijah hanjeuet taboeh, hana tateuoh jeut binasa
Tuan Khadijah aloh-alah, hana neubantah deungon dawa
Lambat bacut teungoh neudong, dang neu peukong ikat ija
Neutop ulee pat nyang teuhah, neu peulumah cit meumuka
Ukeue Muhammad neutheun boeh ubat, saket pat neu pareksa
Ban neukalon uleh Ahmad, kon rupa neuban kulet nyangka
Muhammad neusuet bajee Khadijah, cahya limpah jeub angeita
Puteh kuneng kulet badan, miseue intan jiplueng cahya
Gigoe puteh bibi mirah, oek siulah itam dum baja
Ahmad neu pangge dum teubosan, inong agam tuha muda
Ahmad pangge pantah-pantah, yue jak lihat pocut gata
Bak nyum ulon kon Khadijah, pane saleh inong teuka
Pakri bak gata asoe rumoh, kheun bak meuhat bek meutuka
Namiet seuot wallahu ‘aklam. Bit pi meunan nacit tanda
Bunoe Pocut jaroe meudarah, teutak bak plah boh deulima
Teutapi bukon jaroe kanan, neucuba kalon nyan keutanda
Ahmad neu peurab bak jaroe unun, wie ka neusom dalam ija
Lailaha illallah, kheundak Allah Po Nyang Asa
Tuan Khadijah tulong Allah, nibak fiteunah ka samporeuna
Dudoe nibak nyan hamel Khadijah, kheundak Allah aneuk neukana
Sare troh geunap buluen, budak yohnyan jipandang donya
Nyankeu aneuk Muhammad sidroe, ureueng lakoe Kasem nama
Padum lawet nyan pi mate, kheundak Rabbi Tuhan Nyang Asa
Lom ka mume Tuan Khadijah, teukeudi Allah aneuk lom kana
Nyan pi sidroe ureueng lakoe, Ibrahim sidroe geuboeh nama
Padum lawet nyan pi mate, kheundak Rabbi Tuhan Nyang Asa
Lomka mume Tuan Khadijah, teukeurullah aneuk lom kana
Nyan pi sidroe ureueng lakoe, Taher sidroe geuboh nama
Teukeudi Allah nyan pi mate, beukah hate meugrak rasa
Padum lawet teuma dudoe, Tuhan gantoe laen pula
Aneuk neu nyan ureueng binoe, Ruqiyah sidroe geuboeh nama
Padum natreb rayek Ruqiyah, Tuhan tamah keu aneuk dua
Nyan pi aneuk ureueng binoe, Kasum sidroe geuboeh nama
Padum lawet dudoe nibak nyan, yohmasa nyan teuka sabda
Umu 40 thon yohnyan Muhammad, Tuhan Hadlarat peutron sabda
Tron Jebara-i nibak Tuhan, neuba Fireuman Allah Ta’ala
Yohnyan po peutron nama Muhammad, meusyuhu sangat sigala donya
Muhammad sidroe Rasul Tuhan, Fireuman Allah keunoe teuka
Tron Fireuman nibak muekjizat, sinan keu teumpat Tuhan peunyata
Jebra-i peutron saboh ayat, bak Muhammad nyang that mulia
Phon neu peutron surat Quruan, hana seunurat asai mula
Iqrak bismi Rabbikal lazi khalaq. Khalaqal insana min ‘alaq
F i r e u m a n H a d l a r a t b a k S a i d i n a
Lheuh Jebra-i neuba fireuman, Muhammad yohnyan neu meusabda
Yohnyan Muhammad neu peugah droe, kareuna kamoe Rasul Ambiya
Kamoe tuan Nabi Muhammad, Tuhan Hadlarat yue kheun bak gata
Padum lawet Nabi Muhammad, rayek aneuk neujok tuha
Yohnyan rayek Siti Ruqiyah, Tuan Khadijah meukeurija
Neu peukawen ngon Abu ‘Ashi, meulintee Nabi nyang pertama
Na padum thon teutap disinan, kheundak Tuhan ‘aza wajalla
Teuma neu taleuekle Abu ‘Ashi, ladom kheun mate nyang pertama
Ruqiyah dudoe neu peukawen, deungon Usman nyang keudua
Padum lawet dungon Ruqiyah, teukeudi Allah katroh masa
Mate Ruqiyah yohmasa nyan, balee Usman sikutika
Teuma neu peukawen Tuan Usman, teukeudi Tuhan aneuk neukana
Usman meuaneuk na dua droe, that meubudoe get ngon bahsa
Neu peunan droe aneuk neu nyan, meunan Tuhan neuboeh nama
Meuri Aneuk na dua droe, meunan keuproe neu umpama
Padum lawet Nabi Muhammad, yohnyan teutap hana mumara
Teukeudi Allah bak simalam, telheueh seumayang watee ‘ica
Tron Jebra-i suroh Tuhan, bak janjongan Nabi kita
Neuyue Miekreuet keudeh u langet, ngon Malaikat Jebra-i ba
Deungon Burak neume sajan, akan kandran Nabi kita
Troh Jebra-i neubri saleuem, ngon janjongan Nabi kita
Assalamu’alaikom ya Muhammad, saleum Hadlarat ulon bawa
Nabi seuot ‘Alaikom salam, rahmat Tuhan ulon ridha
Nabi neutron laju u leuen, Jebra-i kheun bak Saidina
Ya Muhammad bitna Burak, Tuhan yue jak kandran gata
Gata Miekreuet jinoe u langet, Tuhan Hadlarat suroh gata
Sajan ngonn ulon jinoe seukarang, Buraq kandran giduek gata
Nabi neu ek ateueh Burak, keumeu jisipak Nabi kita
Geu ek lom Nabi ateueh Buraq, nameu jisipak u astana
Teulhee go neu ek ateueh Burak, lom jisipak Nabi mulia
Beungeh Jebra-i akan Burak, pakon ka sipak peue kareuna
Burak jikheun insya Allah, jinoe ka ubah peue kareuna
Burak seuot kheun Jebra-i, meunghan meukri han ku ridha
Meung sinoe lon keu kandran, akhirat han lon meuguna
Nyan bumeunan ya janjongan, jinoe pihan ulon ridha
Meunan jikheun uleh Burak, Jebra-i shadaq bak Saidina
Pakri bak gata ya Muhammad, nyan ban hajat Burak gata
Nabi seuot han lon ubah, inca Allah jih kusahja
Phon donya kon troh ‘an dudoe, jihkeu sidroe kandran hamba
Nyang laen hana ulon hajat, meuseuki that jroh that rupa
Buraq deungo narit meunan, mar jitheun rueng neu ek sigra
Burak jipo u Baitul Mukaddeh, pantah habeh tan umpama
Baitul Muqaddeh jarak ngon Makkah, lhee buleuen jak ureueng nyang teuga
Jipo miseue kilat nyang pantah, ngon Jebra-i neujak sama
Jipo pantah siat katroh, u Baitul Muqaddeh sampoele ka
Bandum rot nyan dilee, bandum meuteumei ngon Saidina
Tamong u dalam Masjidil aqsa, Nabi mursal dum disana
Lheueh nyan Nabi dum seumbahyang, Nabi Adam keu Imumnya
Lheueh seumbahyang Burak jiwoe, jilakee droe bak Saidina
Babah pinto Meuseujid Aqsa, batee hamparan luwah raya
Jitheun 100 taduek diateueh, Nabi neuduek disana
Nabi nyang laen pi disinan, geumeubri saleum ngon Saidina
Beuseulamat ya Muhammad, jak ta Mekreuet bak Rabbana
Gata Rasul akhe zaman, gaseh Tuhan that keu gata
Beuthat siat pi talakee, tulong gata muekjizat bak na
Bandum Nabi meunan narit, lheueh nyan Mekreuetle disana
Ngon sahbat Jebra-i tinggai, Nabi laen dum disana
Batee hamparan peu-ek sajan, kume tuan ikot gata
Nabi kalon batee meulayang, teuma neutham Nabi sangga
Bek kajak kah batee sajan, piyoh disinan batee raya
Batee deungo Nabi peugah, batee piyoh diantara
U bumoe meuhan jitem tronle, ngon teukeudi Allah Ta’ala
Nabi Mekreut ngon Jebra-i, meunan rame kheun ulama
Siteungoh ulama meunoe geukheun, geu-ek bak rinyeun miseue tangga
Siteungoh kheun awan bulueng, siteungoh kheun Malaikat bawa
Ngon Jebra-i Mehreut sajan, sampoe jalan langet pertama
Pinto langet bandum teuhah, Malaikat barullah dum disana
Meubri saleuem dum Malaikat, asoe Langet dum barang na
Sinan geubri perjamuan, dalam hidangan ngon piala
Pertama ie laban, saboh mundam ie madura
Tuwak saboh ie piala, arak pi meunan saboh mundam
Keu janjongan Malaikat ba
Jebra-i kheun bak janjongan, tajeb ie nyan toh nyang suka
Ya Muhammad suroh Tuhan, bekta bantah ya Saidina
Minom gata ya Muhammad, toh nyang hajat nafsu gata
Ie laban gata galak, toh ie arak gata suka
Toh ie madu gata minom, suroh Tuhan toh nyang ridha
Meunan neukheun uleh Jebra-i, Nabi cokle saboh piala
Neucok ie laban saboh mundam, minum janjongan bahgi tiga
Dua neucok saboh tinggai, meunan amai buet Saidina
Jebra-i kheun jeb beuhabeh, bekle tinggai ya Saidina
Nabi neukheun sepka dumnoe, ka meunyum droe bak peurasa
Jebra-i kheun jeb beuhabeh, bekta teugah nyang lon kata
Dua-lhee go Jebra-i yue jeb, Nabi kheun kasep ka meumada
Nabi kheun sabab malee, takot seureupee nibak lingka
Jebra-i kheun ubak Nabi, teulhee bagi umat gata
Dua bahgi lheueh geutamong, hana keunong apui Nuraka
Saboh bahgi srot lam Jahnam, dudoe meuriwang tamong Ceuruga
Nabi deungo meunan narit, ie keumeung jeb habeh dumna
Jebra-i teugah han neubrile, ‘ohnan teukeudi Allah Ta’ala
Jinoe hanjeuetle ta ubah, nibak Tuhan hana neuridha
Ya Muhammad jinoe lon peugah, peurintah Allah ateueh gata
Yaikalau tajeb bak ie madu, ka teulale dum keu donya
Adat tajeb bak ie arak, umat teugalak keu Neuraka
Meuhan sidroe dalam Jannah, kaphe neuhat umat gata
Lheueh nyan Nabi lom neu Mehreuet, ubak langet nyang keudua
Troh lapeh lhee dan marnyang peuet , Nabi Mehreuet laph lima
Teulheueh nyang nam lapeh tujoh, Nabi katroh Jebra-i ba
Nabi Musa pi na disinan, neu mubri salaeuem deungon Saidina
Saleuem Musa keu Muhammad, beuseulamat ateueh gata
He Muhammad gata jinoe, geupeu jeuet keu Rasul Allah Ta’ala
Umat gata masa jinoe, la’eh kira Iman jiba
Badan cut-cut hanthat kuat, bak ‘ibadat kureueng takwa
Dum syari’at Tuhan peuseuon, talakee kureueng nibak nyangka
Limong ploh watee nyang seumayang, talakee kureueng ya Saidina
Puasa pi teulhee buleuen , talakee kureueng uleh gata
Jeub –jeub peukara talakee kureueng, talakee meu’ah ampon deeca
Ureueng lakoe ureueng binoe, la’eh sinaroe Iman jiba
Meuhan tapateh ulon peugah, dudoe meulah he Muhammad gata
Jeuet takalon akhe akan datang, lethat macam umat gata
Umat gata le munafek, le nyang dendek dua muka
Teutapi saboh nyang na manfaat, ‘oh jitaubat ampon deesya
Umat nyang that lawan syaitan, nyang umat nyan leubeh aula
Nyan umat nyan leubeh bahgi, sabe ngon Nabi dum Ambia
Nyankeu umat gata sidroe, umat kamoe meunan hana
Hai? Muhammad jak tapeurab, ubak hijab sidroe gata
Kamoe laen hanjeuet keunan, meujak sajan deungon gata
He Muhammad ulon peurunoe, tajak jinoe keunan gata
‘Ohtroh keunan ubak pujoe, taduek dudoedilee do’a
‘Ohtroh do’a teuma sujud, Tuhan mahbud sidroe saja
Silama goh troh titah, bekta beudoh angkat keupala
Jebra-i kheun nyokeu meunan, ban ajaran Nabi Musa
Nabi neujak pantah-pantah, neu beuot langkah bak Allah Ta’ala
Jebra-i hue Nabi dilikot, narit mangat neu calitra
Allah Ta’ala bak siseun nyoe, gata neu pujoe ya Maulana
Bak dilee gata ya janjongan, pujoe Tuhan Po Nyang Asa
Meunan neukheun pujoe Tuhan, tanyong yohnyan dilee lingka
Attahiyatul ilaihi wasshlatu wasshalibatul ala Neubuet Nabi mulia
Firuman Tuhan yohmasa nyan, bak janjongan Nabi kita
Assalamu’alaikum ‘ibadisshalihin
Asayhaduala ilahaillallah, wa Asyhaduanna Muhammadur Raslullah
‘abduhu wa rasuluh, lalu bak Rabbi Nabi kita
Teulheueh peucaya Rasul sidroe, dum sinaroe bak Allah Ta’ala
Lheueh Firuman bak Hadlarat, lheueh Muhammad tron meusabda
Ya Muhammad gata sidroe, ku peujeuet keu Rasul bak umat dumna
Limong ploh watee siuroe simalam, neuyue seumayang umat gata
Tayue puasa mulhee buleuen, dalam sithon maseng kita
Meunyo areuta jakeuet jibri, keu hamba faki miseukin dumna
Siploh-ploh uroe buleuen Zulhijjah, jijak ziarah dumna gata
Sujud bak Hadlarat, tadong siat angkat keupala
Nabi seuot fireuman Tuhan, ampon seukalian dumna hamba
Ya hannan ya mannan, gata tuban dum peukara
Ulon leumoh hana lahe, toh suroh nyang yue gata
Hana jipateh suroh ulon, ulon leumoh hamba gata
Tron fireuman nibak Tuhan, toh ulon bri jinoe keugata
Jinoe hajat cit keu ulon, peue ulon bri tueng keugata
Ya Tuhanku umat ulon, leumoh bandum hana kuasa
Fireuman Tuhan bak Muhammad, lalu syufu’at bak Po gata
Dilee seumbahyang 50 watee, jinoe limong kubri keugata
Bak nyang leumoh kubri kuat, hai Muhammad tapeucaya
Jinoe kubri keugata mukjizat, peue nyang hajat lakee gata
Gata ku gaseh wajibulllah, lakee bak Allah peue digata
Poteu kaya amat sangat, peue nyang hajat peunoh pinta
Kubri amaiteu meukabui, barang kapeue nyang tapinta
Saboh ‘amai nyang ikheulah, siploh balah keboeh ganda
Deesya gata ku peumeu’ah, ban nyang kheundak tempat gata
He Muhammad jinoe jak tawoe, suroh kamoe bek talupa
Nabi seuot insya Allah, amanah billah jaweueb Saidina
Nabi sujud dua kali, jarak Nabi bak Haq Ta’ala
Troh janjongan bak Jebra-i , neu meupeutronle laju u donya
Sampoe Nabi troh u Makkah, mulai rab suboh hampe faja
Nabi neu eh deungon Khadijah, neupreh suboh watee teuka
Suboh teuka tron janjongan, bak Mon Zamzam neujak sigra
Lheueh neu manoe tueng ie seumayang, neu tubiet reujang rab ngon mimba
Yohnyan Nabi neu seumbahyang, beudoh rot wie unun Abubaka
Sahbat 40 dong seumbahyang, ikot janjongan dilikotnya
Nabi seumayang dua rakaat, seureuta qunut sajan neuba
Lheueh meusaleum beudoh janjongan, neu ek reujang ateueh mimba
Neu meubri saleuem Po janjongan, deungo seukalian makhluk dumna
‘Ohlheueh saleuem neu pujoe Tuhan, meunoe neukheun ateueh mimba
Lailaha illallah wahdahu la syarikalah, lahul mulku walahul hamdu
Yuhyi wayumitu wahuwa ‘ala kulli syaiing qadir siploh seun Nabi ulang
Lheueh nibak nyan ya Saidina, (neu beurkata Muhammad muda)
He manusia inong agam, dum seukalian tuha muda
Ulon Mehreuet keudeh u langet, Tuhan Hadlarat yue jak hamba
Deungon Jebra-i dua lonjak, lon giduek Burak Tuhan karonya
U Baitul Muqaddeh ulon jak, ulon peugah bak gata dumna
Mehreuet u langet tujoh lapeh, bit pihabeh lon peukhaba
Ulon jak katroh langet tujoh, bak hijab Tuhan sampoe sigra
Geukheun ulon kajeuet keu Rasul, ulon geuyue ubak gata
Neuyue meutauhid ubak geutanyoe, Tuhan sabet sidroe asa
Sidroe Tuhan taek saksi, lom keu ulon Rasul ubak gata
Beuna ulon Rasul Tuhan, beuta iman dumna gata
Meunan sabda Rasulullah, beudoh pantah Abubaka
Neumat jaroe Rasulullah, ucap Syahadat Kalimah Dua
Asyhadualla ilahaillallah wa asyhaduanna Muhammadar Rasulullah
Ikrai ngon lidah tashdik hate, soena nyang sabe ngon Abubaka
Narit goh lheueh neumat ka dilee, soena lagee Abubakar
Adat tacok langet ngon bumoe, na meutan asoe siblah neuraca
Adat tacok tapasoe keunan, brat cit Iman Abubaka
Langet ngon bumoe ta timangan, brat cit Iman Abubakar
Lheueh Abubaka teuma sahbat, meungucap Syahadat Kalimah Dua
Laen bak sahbat na siploh droe, nyang peuet droe duek rab mimba
Laen nibak nyan ka jiiem droe, ureueng meupudoe keunan lingka
Saidina Hamzah Saidina Abas, gobnyan jak krah ureueng nyang na
Jak tatamong Agama Islam, Rasul Tuhan ateueh mimba
Bandum jiiem hana ji seuot, kawom Yahudi ngon Nashara
Teuka dudoe sidroe ureueng, teuka keunan teudong diluwa
Neudong dipinto Masjidilharam, ka jipandang ateueh mimba
Nan nyang makruf pakri tuan, nan Abdurrahman po aneuk Nda
Akai panyang lon boeh meunoe, leubeh tajam bak bicara
Troh bak pinto Masjidilharam, teudong sinan deungo haba
Neu deungo Rasul teungoh neubeuet, haba Mehreut Jebra-i ba
‘Asyik seukali ‘Abdurrahman, neudeungo janjongan neu calitra
Watee ‘Isya Mehreut u langet, faja katoe neutron u donya
Hana dimasok ubak akai, seupeurti hai neu peukhaba
Antara langet deungon bumoe, dilee Abu neu peukhaba
Limong reutoh thon peurjalanan, that jarak ‘ohnan nyang keudua
Troh bak tujoh Nabi Mehreut, troh bak hijab Allah Ta’ala
‘Abdurrahman yohmasa nyan, syok ngon waham sabe dua
Neu eu bak rupa ka meulaen, Abduurrahman ngon bicara
Abdurrahman neu kheundak woe jinoe, jula uroe pruet ka lapha
Neubloe dageng mirapati, neu keumeung sie woe u tangga
Abdurrahman hoi isteuri, mirapati neujok sigra
Pruet ulon deuek hate susah, lon deungo hibat that Muhammad muda
Hat ‘ohnoe uroe Rasulullah, Tuhan yue Mehreut watee ‘Isya
Troh bak langet tujoh lapeh, bak raja eh Sang peurbula
Lon eu bak rupa ka meulaen, hana bandeng rupa nyangka
Na tamse meuh jiek seupoeh, jroh seumeuloh limpah cahya
Tatot dageng beurijang masak, ulon kujak manoe sigra
Woe jak manoe lon pajoh bu, lheueh nyan laju lon riwang teuma
Hate didalam hana mangat, saleh Muhammad nyobit Nabi
‘Abdurrahman neujak pantah, laju bak kulam neukeubah ija
Ureueng rame dalam kulam, Abdurrahman meusalen sigra
Neukeubah peukayan bineh kulam, neutron u dalam seunom lanja
Neu seunom pi troh jab u bumoe, beusot bak nanggroe saboh raja
Nanggroe nyan ureueng rame, that mupakat dum bicara
Dalam nanggroe nyan na saboh Meseujid, meusenurat Kalimah Dua
Asyhadualla ilahaillallah, wa asyhaduanna Muhammadur Rasulullah
Raja ade rakyat rame, jroh meudani luwah banda
Ureueng nanggroe kaya limpah, le seudeukah ureueng kaya
Rupa jroh that inong agam, Abdurrahman that mulia
Gaseh raja uleebalang, Abdurrahman hate suka
Kakeu geudong bak nanggroe nyan, nanggroe Iman kong agama
Abdurrahman neu meukawen, inong ‘alem lagi kaya
Rupa jroh that hanpeue pike, mangat hate ureueng nyang na
Padum natreb teutap nanggroe nyan, Abdurrahman aneuk neukana
Nakeu aneuk ureueng lakoe, na meung teulhee droe jroh that rupa
Padum lawet dudoe nibak nyan, Abdurrahman saboh masa
Teuka panas tarek uroe, neujak manoe miseue nyangka
Neujak manoe ubak kulam, ie didalam jroh that rasa
Neu peuduek ija dibineh kulam, tron u dalam manoe sigra
Laju neu seunom dalam kulam, beudoh sinan rahob muka
Beudoh sinan neudong ‘oh cot, karhet teumpat sot Makkah mulia
Neu eu ija bineh kulam, bak neu keubah hana meutuka
Ureueng nyang dong dibineh kulam, sidroe pitan jarak disana
Parek mantong dhiet hana padoe, neu eu uroe gohlom jula
Abdurrahman meusalen reujang, woe berjalan u rumoh tangga
Troh u rumoh hoi isteuri, neukheun khanduri hase gata
Isteuri seuot gohlom masak, citban neujok lawok sira
Meung apui goh lon peuudep, droe neu meugriet neuwoe sigra
Meunan narit bak isteuri, Rahman peureugi neu riwang lanja
Abdurrahman sampoe neu pham, peurintah Tuhan lahe nyata
Hana syokle bak hate kamoe, beuna Nabi Rasul Ta’ala
Abdurrahman laju teubiet, u Meseujid neujak lanja
Tamong u dalam pantah-pantah, Rasulullah ateueh mimba
Laju neujak com jaroe Rasulullah, lom teutamah neucom dada
Teulheueh meungucap Dua Kalimah, Rasulullah neu pareksa
Abdurrahman takheun bak kamoe, tajak keunoe soeyue gata
Soe yue jak gata keunoe, takheun bak kamoe nyang sibeuna
Abdurrahman seuot reujang, suroh Tuhan bak Saidina
Jaweueb Nabi hana lon pateh, bunoe sideh lon kalon gata
Treb that tadong babah pinto, ulon eu disinan gata
Peue takalon tadong sinan, Abdurrahman meuberkata
Abdurrahman seuot pantah, ya Rasulullah lon deungo sabda
Droe neu Mehreuet bak langet tujoh, droeneu kheun troh jeub-jeub kubra
‘Ohlon pike ya Rasulullah, sang beurakah kheun Saidina
‘Ohlon pandang kayo teuman, hate jawam dalam dada
‘Ohlon deungo haba Mehreut, disinan kajeuet hate liya
Didalam nyan teukeudi Allah, Tuhan peulumah lon eu rupa
Tanda beuna Rasulullah, jinoe lon peugah ya Maulana
Abdurrahman teuma peumeugah, rakyat barullah jideungo nyata
Dumna rakyat habeh hireuen, Abdurrahman peugah haba
Niphon awai hingga akhe, rakyat sare hireuen dumna
Dum jideungole asoe Makkah, Abdurrahman sah seuon agama
Dumna rakyat saket hate, hansoele peugot beurahla
Hana soele peugot Tuhan, hanale tukang peugot beurhala
Ka geuikot Nabi Muhammad, jinoe ingat salah bak raja
Adat jampang binasa Tuhan, soekeu tukang lom tamita
Hana soele peugot Tuhan, meungkon gobnyan nyang biasa
Ban ‘oh meugah ka salahan, Abdurrahman meuhat binasa
Hana patot neumeu Iman, teuma Tuhan nyang tan rupa
Tuhan lahe han ji ikot, beungoh seupot taeu rupa
Tuhan nyang tan nyang taseumah, nyang tan leumah taeu rupa
Ban ‘oh meugah bak Abu Jeuhai, jinoe salah nibak raja
Kadang gata manyet geutot, buet nyang karot hanatara
Kareuna seubab droeneu tukang, neu peugot nyang sibeuna
Tukang laen hana that got, bak buet sanat bangon rupa
Leubeh utoeh Abdurrahman, gobnyan tukang Tuhan raja
Meung geuyue Tuhan geupeugot, sang-sang hudep nyawong geuna
Meunan narit asoe Makkah, jijak peugah ubak raja
Rakyat peugah bak Abu Jeuhai, le akai ngon bicara
Ji peugah hai dum perbuettan, aAbdurrahman reuloh agama
Jinoe kamoe nyang troh langkah, meujak peugah bak Meukuta
Abdurrahman reuloh iman, tanle di dalam dada
Ka neu seumah Tuhan Muhammad, Rahman ka sisat iblih daya
Tuhan nyang na ka neukeubah, jinoe jiseumah Tuhan nyang hana
Bunoe sideh kamoe lihat, Rahman ucap Kalimah Dua
Abu Jeuhai ngo narit meunan, beungeh ji that hanatara
Ya kalee nyo Abdurrahman, hanale iman ka binasa
Abu Jeuhai neukheun bak rakyat, ta mupakat gata nyang na
Jakalau nyo Nabi Muhammad, lakee mukjizat bak jih dumna
Lakee bak jih peue nyang na hajat, nyang han dapat dipeunyata
Meunan narit Abu Jeuhai, jikheun bak rakyat meuree-ree sigra
Jijak bak Rasul dum meuploh-ploh, habeh rakyat keunan teuka
‘Ohtroh keunan bandum sampoe, marit sidroe ureueng tuha
Ya Muhammad dumna kamoe, troh langkah keunoe ubak gata
Kareuna gata deungo kamoe, jeuet keu Rasul akhe donya
Tiep-tiep Rasul na mukjizat, meunan adat dilee nyang ka
Padum-padum Rasul nyang dilee, peue jilakeele umatnya
Dumpeue hase lakee umat, buet Hadlarat Tuhan karonya
Jinoe bak gata kamoe lakee, he panghulee Rasul Ta’ala
Kamoe lakee ya Muhammad, buleuen dilanget jitron u donya
Neu eu buleuen malam peuet blah, malam Hameh sampoe sahja
Buleuen pi jiek ‘ohcot reumbang, teuma jitron ubak gata
Lheueh nyan jiwoe buleuen u langet, meunan hajat kamoe dumna
Meunyo na meunan ya Muhammad, kamoe ucap Kalimah Dua
Meungtan meunan taubah buet, jinoe bek troh keudeh gata
Meubek tadong nanggroe Makkah, gata salah nibak raja
Ta keumeung ubah agama dilee, lethat lagee nibak gata
Meunan narit raja Makkah, akan pantah kamoe beuna
Meunan narit asoe Makkah, anasbi limpah deungon ie mata
Neu tangah u langet neuhoi Allah, gata peurintah ateueh hamba
Lheeh neukheun nyan troh Jebra-i, neuduek dikiri Nabi mulia
Teuma jaweuble Jebra-i, jisangka Nabi ureueng nyang na
Hana jithee Malaikat, jikira Muhammad jaweub sigra
Jebra-i seuot insya Allah, Tuhan peupunoh hajat gata
Peue tahajat dum tapeugah, Poteu Allah peutroh pinta
Hajat kamoe buleuen jitron, dalam lumueng hadapan gata
Tabri jitamong rot jaroe bajee, meunan lakee kamoe dumna
Ji tamong rot unun ji teubiet rot wie, nyan meus’ie meu eu rupa
Lom yue tron di hadapan kamoe ya Maulana
Neuyue jak tawaf Kakbah Baitullah, miseue peurintah manusia
Lheueh nyan buleuen taubah, bak beukah jih dua
Siblah u sreb siblah u meunggreb, dudoe ‘oh treb meukap dua
Siblah saho tasrom buleuen, dudoe meuteumei meukap dua
Nabi kabui lakee Yahudi, ngon Nasrani sajan dua
Habeh narit sampoe malam, lheueh seumbahyang watee ‘Isya
Rakyat meusapat inong agam, seukalian tuha muda
Rasulullah teuma jijak tueng, kawom Yahudi deungon Nashara
Rasulullah neujak u mideuen, sahbat bandum sajan neuba
Malaikat tron dilanget, han teukhimat peunoh donya
Malaikat peuet pitron sajan, suroh Tuhan bak Saidina
Buleuen jiek rab cot reumbang, neutueng ie seumayang di Maulana
Neu seumbahyang dua rakaat, lakee cupeu’at bak Allah Ta’ala
Teulheueh seumbahyang neu meuhajat, bak Hadlarat neu kabui pinta
Ya Tuhanku neu peutron jinoe, keu ulon tabri hukom gata
Makhuluk nyang na jilakee kalon, jinoe neu peutron ya Rabbana
Nabi sujud dua kali, Subhana Rabbiyal ‘akla wa bihamdihi
Tuhan neubri lakee Saidina
Teuma sujud buleuen jitron, deungon suroh Tuhan Nyang Asa
Droecit ka ngon teukeudi Allah, buleuen 14 jitron u donya
Yohnyan jitron bak Muhammad, dumna rakyat jikalon rupa
Lalu jitamong rot jaroe bajee, dumna rakyat jikalon rupa
Jitamong rot unun jiteubiet rot wie, pihak Nabi nyang that mulia
Lalu jilingka Kakbah Baitullah, lalu jitawaf pantah sigra
Geunap tujoh seun dilingka Kakbah, that barullah jikalon rupa
Teuma buleuen neuyue Meusyahdat, faseh jithat harah suara
Asyhaduallaila haillallah, ucap ngon lidah deungon sibeuna
Wa Asyhaduanna Muhammadar Rasulullah
Peusuroh Allah Muhammad mulia
Rakyat deungo seukalian, buleuen marit faseh suara
Lalu hireun asoe Makkah, hireun dahsyah agam dara
Lom neuyuele Nabi Muhammad, jiek u langet buleuen purnama
Na sijameung buleuen dilanget, kheundak Hadlarat beukah dua
Siblah u sreb siblah u meugreb, deungon mukjizat Nabi mulia
Deungon icarah Nabi Muhammad, dumna rakyat jieu rupa
Lom neu isyarah deungon jaroe, buleuen meuwoe miseue nyangka
Teuma jitron lom ban dilee, rot lihe bajee jitamong sigra
Jitamong rot lihe jiteubiet rot gaki, mukjizat Nabi sangat mulia
Teulheueh nyan jiek lom u langet, buleuen bansot miseue nyangka
Na sijameung buleuen disinan, gadoh yohnyan buleuen purnama
Deungon mukjizat Nabi Muhammad, seupot supeuet glap gulita
‘Ohban jikalon hanale leumah, rakyat gundah dukacita
Yohnyan teumakot dumna kaphe, geumeunta sare barang anggota
Yohnyan jikheun dumna rakyat, teumakot that subra donya
Ya Muhammad kamoe teumakot, tapeu bansot buleuen purnama
Rakyat jiklik jihoi Muhammad, nyum kiamat alam donya
Ya Muhammad ta ampon dum kamoe, buleuen jinoe neubri nyata
Droecit kangon teukeudi Allah, buleuen pi leumah hase teuka
Yohmasa nyan keuban arat, buleuen peungeuh sangat seugala donya
Dumna kaphe yohmasa nyan, jibawa iman dum jirata
Lalu ji meungucap Dua Kalimah, pujoe Allah ‘azza wajalla
Siteungoh kaphe han jitem ikot, alaihi laknat jikheun peurbula
Nabi Muhammad jikheun meujen, hanmei teelan tapeucaya
Siteungoh kaphe jibawa iman, bak malam nyan meulaksa-laksa
Kricit narit raja Makkah, jikheun teupat pantah sigra
Tango kamoe ya Muhammad, gata mukjizat kabui pinta
Ta peutroh ban nafsu kamoe, gata sidroe meupeucaya
Aneuk kamoe citna sidroe, ureueng binoe han sakon guna
Hana gaki hana jaroe, aneuk kamoe hana mata
Beuka sitnyo gata muekjizat, aneuk lon bak got samporna
Adat proehai gata mukjizat, gata Muhammad kupeucaya
Jinoe kutamong agama Islam, gata tuwan nyo Nabinya
Meunan jikheun raja ‘Arab, yohnyan Muhammad sukacita
Ma geu seuot Nabi Muhammad, dumna khalayak deungo nyata
Adat meunan raja Arab, beuteugoh janji tamong agama
Wahe raja tango kamoe, jakleh tawoe tapeunyata
Insya Allah troh ban hajat, Tuhan Hadlarat nyang karonya
Yohnyan raja neuwoe u rumoh, teukeudi Allah ka samporeuna
‘Ohsare troh u seuramoe, neu eu aneuk droe ka indah rupa
Lalu jijak ubak ayah, rupa indah hanatara
Jime deungon ie dalam seurahi, ngon srah gaki Du jiraja
Raja Arab hate mangat, aneuk neulihat indah rupa
Yohnyan raja mangat hate, neupujoele Tuhan Asa
Yohnyan raja hate hireuen, neubawa Iman pantah sigra
Neubawa Iman akan Muhammad, lahe muekjizat Tuhan karonya
Sibeuna nyo Nabi akhe jameun, neubawa Iman Poteu Diraja
Yohnyan neumeungucaple deungon Syahadat, nabi Muhammad neu peumulia
Yohnyan lethat ureueng ikot, dimengucap Syahdat dum jirata
Rakyat di mideuen habeh jiwoe, sigala nanggroe dipeucaya
Laen lethat nyan mukjizat, pihak Muhammad nyang that mulia
Teutap ureueng asoe Meukah, Nabiyullah dipeucaya
Ureueng lakoe ureueng binoe, bandum nanggroe tamong agama
Laen lethat nyang han pateh, lalu neupoh uleh raja
Deurajat leubeh Nabi Muhammad, leungkap shamad lakee do’a
Beureukat mukjizat Muhammad Amin, dumna mukmin lakee do’a
Dumna tuan dibawa Iman, dumna Islam dipeucaya
Washalallahu ‘ala Muhammad, dumna umat tapeucaya
Wa’ala alihi washahbihi ajma’in, beuta yakin akan Saidina
Birahmatika yaarhamarrahimin, rahmat Tuhan nyang nantiasa
Rahmat Tuhan akan Muhammad, troh ‘ankiamat hana reuda
Nyankeu Tuhan Rabburrahim, lagi Hamim Allah Ta’ala
Neubri rahmat nyankeu Nabi, hana beurheunti jeub kutika
Jeub-jeub watee geunap saat, keu Muhammad Tuhan karonya
Amin ya Rabbal ‘alamin, gaseh Tuhan Muhammad mulia
Tamat Surat Neubuet Nabi, narit suci kon peurbula
Ban calitra Imum Razali, mupakat le tabicara
Beuta baca barang kajan, Nubuet janjongan Nabi kita
Ureueng baca lethat munafaat, ureueng nyang surat lethat pahla
Deungon beureukat Nabi Muhammad, ureueng nyang ingat beuruleh pahla
Deeca lahe deca baten, dum seukalian ampon simua
Pahla ureueng troeh Neubut Muhammad, Malaikat keunan neuteuka
Sigala iblih ‘alaihi laknat, arat meuhat dum barang na
Adat han tatroeh beuta peugah, meunan pisah tateumei pahla
Watee geubaca hikayat nyoe, duek bak seungap bek le haba
Supaya neubri uleh Tuhan, pahala tuan nyang that raya
Meuna takalon Surat Neubuet, rhot deeca cut ngon deeca raya
Deesya ureueng asoe gampong, jiteureubang deesya dumna
Jikalau hanjeuet ngon jisurat, ta upah surat tatroh bakna
Bekkeu tasyen tabri upah, Allah tamah beureukat teuka
Saboh tabri siploh balah, bek tagundah ikhlas bakna
Deungon beureukat Neubuet Nabi, mudah raseuki Tuhan karonya
Ureung surat hikayat nyoe, wahe adoe ampon deesya
Tasurat deungon hadhir hate, bekkeu nahe deungon riya
Urueng nyang troeh nyoe seunurat, ji teureubang meuhat dumna deesya
Ureueng nyang beuet deungon deungo, habeh simuwa dumna deeca
Miseue awan kayee angen pot, habeh hanyot dumna deesya
Beuta deungo dumna tuan, hikayat janjongan panghulee kita
Soe nyang deungo raya faidah, Poteu Allah bri karonya
Kareuna pangkat Nabi Muhammad, leubeh deurajat nibak nyangna
Tatot rumoh pihan tutong, Tuhan tulong han meubahya
Adat lam kapai pihan karam, bak na didalam surat mulia
Beuta pateh nyoe peuneugah, keu Nabiyullah bek talupa
Meuhan tapateh teumpat lam Jahnam, page karam lam Nuraka
Miseue pahla tabeuet Quru’an, meunan Tuhan neubri pahla
Beurang kasoe syok salah waham, balah Tuhan page Nuraka
Allahumma shalli ‘ala Saiyidina Muhammad
Wa’ala alihi washahbihi wasallam
( Tamat )
(ban lheueh Bang ‘Ashar, poh 15.50 wib, Selasa, 12 April 2016).
Senin, 18 April 2016 lk selama 2 jam telah diedit 14 tempat/kesalahan di rmh pak KALAM.
Senin, 30 Mei 2016/23 Syakban 1437 lk 3 jam(10.30-14 seluruh kegiatan) selesai diedit 103 tempat/ kesalahan di kantor dosen F.Adab bersama Nurdin AR. Tanda kata nyang kamoe peubutoi meubri hitam tulisan!
Janji Medya Hus geujak bantu bak 17 dan 18 puasa hana jadeh geujak.
Janji lon jak bak pak Kalam uroe nyoe Sabtu, 20 puasa hana jadeh cit lon jak, sabab lon peubeutoi keudroe laju 5 pat ‘salah’ nyan!
HABA KHATAM PO SEUNALEN:
Lam cara gasa-gasa Hikayat Neubuet Nabi nyoe, kalheueh lon salen nibak harah Jawoe keu harah Laten bak uroe Seulasa, 12 April 2016 ban lheueh Bang Asa poh 15.50 wib. Mulai ulon salen, uroe Satu, poh 6.00 seupot bak 25 Molod Keuneulheueh 1437/25 Jumadil Awal 1437 H/5 Maret 2016 M, bak watee muto Kafilah Like Molod dari Kecamatan Beutong, Nagan Raya mantong bak jalan lam gle Gunong Geureutee. Rombongan nyan geujak Meulike Molod bak Asrama Mahasiswa Beutong, di Rukoh Darussalam, Banda Aceh.
Sabab lon kheun kalheueh teusalen ngon gasa-gasa, kareuna mantong na 122 krek kata lam hikayat nyan nyang beutoi-beutoi hana lon teupeue kheun. Laen nibak nyan nalom meuploh-ploh krak kata nyang gohlom yakin beutoi lagei lon tuleh. Bagi ata nyang goh yakin nyan lon boeh tanda tanyong (?), bagi nyang bit-bit hana muphom lon, teubri tanda lumboi halaman,cunto (hal 3 ). Sabab jeuet lagee nyoe meuteueh-hareueh buet nyoe, lantaran naskah hikayat nyoe kon asli tapi fotokopi katreb that. Le tulesan fotokopi nyangka leukang/teupluek.Bak awai-awai phon lon pike, sang-sang nyoe ka pangeh, han bireh tapeubeutoi meuthon-thon. Tapi, alhamdulillah hana trep nibak nyan timoh pikeran nyang jeureungeh-jeureungeh, hingga lam dua buleuen 13 uroe ka bereh bandum teuma, leungkap samad.
Hana treb lheueng nibak nyan, bak seupot Lanyan lon tlpn Pak Kalam teulakee bantu. Maka singoh rab poh 8.30 uroe Seulanyan, 18 April 2016 ulon jak u rumoh Pak Kalam ngon aneuk agam lon nyang tuha ngon diba saboh Laptop. Alhamdulillah, rab dua jeum meupareksa Hikayat Neubuet Nabt nyan, kamoe lheueh meupeubeutoi 14 krak kata nyang goh lon teupeue baroekon. Rab poh 12.00 kamoe meubeudoh jakwoe, jamei pih troh, Cut Bang Tijue Pak Kalam jak saweue cut adoe, sira jak kontrol u RSZA. Lheueh nyan hanale lon pakat-pakat bantu bak Pak Kalam. Sabab lon deungo teungoh gabhuek that, ngon kadang-kadang didroeneuh nyan pih seu-i, hana mangat asoe.
Dang-dang meuho lakee bantu lom, lon edit-edit keudroe hikayat nyan ube nyang jeuet. Nyang goh-goh yakin bit beutoi, lon pareksa geulayi. Kata nyang hana lon teupeue salen mantong 108 krek treuk. Atanyan bandum lon tuleh lam saboh buku catatan. Rab sibuleuen siteungoh teuma baro teuingat keu Pak Nurdin AR. Bak saboh uroe lon tlpn droeneuh nyan, man hanasoe cok. ‘Oh rab seupot Pak Nurdin AR geutlpn lon, geutanyong peue na hai. Maka lon peugah lagee na, na saboh hikayat nyang hana lon teu’oh peutamatle, sabab na kata-kata nyang hanjeut lon kheun. Man geujaweueble Pak Nurdin AR, bahwa gobnyan na di kampus bak uroe Lanyan, Lasa, ngon Rabu. Akhe jih peukong janji meureumpok bak uroe Seulanyan, 30 Mei 2016. Yoh seupot lanyan lon tlpn lom Pak Nurdin AR keuneuk peugah pakri hana komputer, na Leptop aneukmiet hana taeu’oh cukeh/intho. Hana peue Leptop kheun gobnyan, neuba naskah hikayat mantong, inteuk tamita pat nyang peureulee.
Bak beungoh Lanyan nyan dilon na niet jak meuturi ngon Kepala Pustaka Wilayah nyang baro. Ulon ngon RBT yoh goh mulai acara apel pagi katrok keunan. ‘Oh lheueh upacara, sidroe rakan bak Puswil geupeuturi lon ngon Kepala baro. Kamoe meuproe ngon Bapak Kepala Puswil nyang ramah nyan, termasuk masalah cetak buku baru thon 2016. Lantaran niet meujak meureumpok ngon Pak Nurdin AR lom, uroe pih ka poh 10, maka sira woe dari Puswil kamoe jak jep ie. Teungoh bak Warkop Simpang Galon, jitamong sms Pak Nurdin AR:”Ulontuan kana di fakultas”.
Bantrok u kanto dosen Fakultas Adab-Humaniora, kamoe peubuet laju nyang peureulee. Bahan nyang teume cit naskah Hikayat Neubut Nabi ngon fles. Di sinan baro teuingat han tatupat mita nyang “salah” lam naskah hikayat meunyo hana takalon asoe hikayat nyangka teusalen bak fles. Maka Muhajir RBT payah woe jak tueng aneuk agam teulot lon nyang jeuet intho/sentuh Laptop. Lam buku catatan citka lon tuleh halaman-halaman nyang na kata-kata nyang goh teusalen. Lon nyang kheun halaman, aneuk lon (Amal) nyang mita bak fles. Lheueh nyan Pak Nurdin AR ngon lon sama-sama kalon bak manuskrip hikayat. Lheueh teutimang meunoe meudeh, akhe jih kamoe cok kesimpulan. Nacit sikrak-dua nyang bit-bit hansoe teupeue kheun, tapi meupeulheueh cit laju. Ternyata pengalaman Pak Nurdin AR nyang treb bak Museum Aceh sampe jeuet Kepala Museum Aceh, jeuet keu seubab buet kamoe rijang hase. Cit lk lam 3 jeum kalheueh kamoe peubeutoi 103 krak kata. Lantaran seunang that hate lon wab lethat le hase saat nyan, langsong lon tlpn Pak Kalam, Pak Jamai Di Rumoh Teungoh,Beutong Nagan Raya dan Pak Mukim di Lam Ceu. Aleh sabab kamoe peugot nyoe ngon riyoh geumbira, sira meukhem-khak, sabab le tulisan lam hikayat meuputa-putie lheueh, maka hanasoe teuingat keujak bloe ie meusiteugok. Jadi kamoe peugot buet nyoe bit-bit ngon ie babah puteh.
Lheueh teupeubeutoi 103 pat nyan, mantong 4 krek teuk nyang goh lheueh. Nyan ban 4 krak nyan nyang saja kamoe tinggai, sabab ‘payah’ that bah dudoe-dudoe takira teuma. Mangat mudah seutot, laju lon salen bak sion buku padum-padum boh bareh bak tiep-tiep kata ban 4 teumpat nyan. Bak si malam rab tamong buleun Puwasa 1437, lon jak deungo ureueng kheun nazam Tgk Dicucum di Mesjid Leupung-Cot Keu-eueng. Sabab lon deungo Cek Medya Hus na acara cit bak saboh rumoh toe disinan, maka catatan dan hikayat nyoe pih lonba sajan. Lheueh abeh nadham, ngon RBT Bang Buih, laju lon jak keunan. Tapi lantaran watee piyoh jeb ie lam kawan ureueng rame, hana jadeh cit meuteumeung kira.”Bah keudeh lam puwasa”, kheun Cek Medya.
Macam-macam teuka pekeran mangat rijang lheueh buet nyan. Jan-jan dikheunle ate, bah tapakat Pak Nurdin AR lom. Tapi ditulak lomle pekeran laen, bek gabhuekle ngon urusan bacut treuk. Keurandiek-keuranduek ba Laptople aneuk-gadoh Pak Nurdin puasa-puasa. Meupakat Pak Kalam, pih teungoh that gabhuek peugot Diktat Ilmu Falak.
Ujong harapan, lon telpn lom Pak Kalam. Lam jawaban geukheun:”uroe rabu,hameh, uroe Jeumeu’at……oooOO …..uroe Satu dilon nyang na watee”. Singoh beungoh pulsa Hp kabeh, hana jeuet lon bri thee bak Pak Kalam. Asoe Hikayat Neubuet Nabi 4 krek nyang hana lon teupeue salen nyan, lon peugot laju ube muphom droe. Maka poh 10: 10 uroe Sabtu, bak 20 Puwasa 1437 H atawa 25 Juni 2016 M ka lon peutamat urusan 122 krek kata nyan. Tinggai bacut treuk nyang ragu-ragu tan yakin. Watee seupot lon tlpn pak Kalam.”OOO….geutanyoe na janji Sabtu uroe nyoe”, kheun Pak Kalam bak ‘anjong’ rumoh, nyang mantong gabhuek ngon Eleumei Palak.
Lk poh 2.30 uroe Lasa bak puasa keu 23 (28 Juni 2016) Cut Bang Pak Jamai neu tlpn lon. Bak lon peunyum phon sideh di Rumoh Teungoh, padahai droeneuh nyan kana di Ie Masen, Banda Aceh. Lam urusan jak bak ureueng habeh umu di Banda. Keuhai trok Cut Bang Pak Jamai u Banda sampe ulon boeh lam catatan nyoe na dua alasan. Phon that, ulon tueng seumpeuna teusalen phon Hikayat Neubuet Nabi nyoe, kareuna Cut Bang Pak Jamai ngon Kafilah Like Molod teungoh bak jalan lam gle Gunong Gureutee keuneuk jak Meulike Molod bak Asrama Mahasiswa Beutong di Rukoh, Darussalam. Man watee ulon teungoh mengetik peutamat salen hikayat nyoe pih karoh lom neutlp lon. Dua peuristiwa nyoe teuntee citka teukeudi Tuhan. Alasan keudua, bahwa Cut Bang Pak Jamai na neuba hadiah keu lontuwan Nadham Akhbaron Na’im karangan Teungku Di Cucum. Rab na 16 thon lon harap-harap pajan na dilon Nadham nyoe. Alhamdulillah, darot poh 3.30 singoh uroe(Rabu, 29 Juni 2016 atawa 24 Puasa) katrok Ota, cuco gobnyan jakjok fotokopi Nazam Akhbarul Na’im. Watee trok Ota ngon sidroe rakan nyan, dilon pih bantrok lon woe di Cot Buklat bak rumoh Cek Medya Hus. Lheueh Sidang Sarjana di Kampus langsong lon beurangkat ulon jak jok pulang Hikayat Neubut Nabi nyang kalheueh lon salen lam harah Laten. ‘Oh lon woe geubri hadiah saboh tijik leukat adang asai Krueng Sabee. Alhamdulillah, kana bahan cagruk ngon buka puwasa.
Alhamdulillah, ‘ohlheueh lon lisi-lisi lom pat nyang mantong salah-silap mulai poh peuet – watee pajoh sawo- maka bak poh 6.15 uroe Hameh,25 Puwasa 1437/ 25 Ramadhan 1437 H/30 Juni 2016 M ka lon top Haba Khatam Po Seunalen nyoe. Nyang paih that bak 25 Puasa 1437 nyoe nakeuh Ultah keu 32 thon ulon dipokle muto di Yogyakarta. Uroe jipok nyan bak uroe Sabtu 25 Puwasa 1405 atawa 15 Juni 1985. Alhamdulillah, ulon sekeluarga mantong lam sihat Neubrile Allah Swt. Mudah-mudahan ukeue rahmat Tuhan sabe lam Neutabu keu kamoe dan bagi kaum Muslimin-muslimat seukalian, Amin!.
BALE TAMBEH,
T.A. Sakti
*Catatan: Hikayat Neubuet Nabi nyoe sahja ulon posting bak uroe Rabu, 30 November 2016 keu seumpeuna Kuliah Umum Tan Sri Sanusi Junid di Prodi Pendidikan Sejarah FKIP Unsyiah bak uroe nyoe!. (T.A. Sakti)